Bicara kes pengubahan wang, elak cukai Rosmah bermula 12 Mei 2023

KUALA LUMPUR, 6 Jamadilawal 1444H, Khamis – Mahkamah Tinggi hari ini menetapkan selama 15 hari bermula 12 Mei tahun depan untuk perbicaraan kes pengubahan wang haram dan pengelakan cukai yang dihadapi Datin Seri Rosmah Mansor.

Tarikh itu ditetapkan oleh Hakim Mohamed Zaini Mazlan ketika pengurusan kes hari ini dengan dihadiri Timbalan Pendakwa Raya, Poh Yih Tinn dan peguam Datuk Geethan Ram Vincent, yang mewakili Rosmah.

“Mahkamah menetapkan perbicaraan pada 12 Mei; 28 dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos serta 7 dan 8 September 2023,” kata hakim itu yang turut menetapkan 20 Februari depan untuk pengurusan kes berkenaan.

Bagaimanapun, Hakim Mohamed Zaini berkata tarikh perbicaraan itu bergantung kepada rayuan Rosmah di Mahkamah Rayuan yang ditetapkan untuk pengurusan kes pada 23 Disember ini.

Isteri bekas Perdana Menteri, Datuk Seri Najib Tun Razak itu merayu terhadap dua keputusan Hakim Mohamed Zaini pada 14 Disember 2021 dan 25 April lepas yang menolak permohonan Rosmah bagi beliau menarik diri daripada mendengar kes berkenaan.

Terdahulu, Poh memaklumkan kepada mahkamah, pihak pendakwaan akan memanggil 15 saksi untuk memberi keterangan dalam perbicaraan kes tersebut.

Pada 29 November lepas, Hakim Mohamed Zaini mengingatkan pihak pembelaan untuk memberi keutamaan dalam kes itu memandangkan ia belum dibicarakan walaupun selepas empat tahun Rosmah didakwa pada 4 Oktober 2018.

Rosmah, 70, berdepan dengan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Pada 1 September lepas, Hakim Mohamed Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Mahkamah juga memerintahkan Rosmah dipenjara 30 tahun jika gagal membayar denda itu. – Bernama


Kabinet tubuh Pasukan Khas Jihad Tangani Inflasi: PM

KUALA LUMPUR, 29 Zulkaedah 1443H, Rabu – Mesyuarat Jemaah Menteri hari ini bersetuju menubuhkan Pasukan Khas Jihad Tangani Inflasi bagi membantu Keluarga Malaysia menghadapi cabaran peningkatan kos sara hidup.

Perdana Menteri, Datuk Seri Ismail Sabri Yaakob berkata, pasukan khas itu berperanan mengumpulkan semua maklumat daripada kementerian, agensi dan orang ramai bagi merangka strategi serta mengkoordinasi tindakan menyelesaikan isu-isu berkaitan inflasi khususnya mengawal kenaikan harga barang dengan lebih efisien dan berkesan.

“Pasukan khas ini akan berfungsi sebagaimana pasukan menguruskan pandemik COVID-19, dengan mengadakan mesyuarat sebanyak dua kali seminggu iaitu pada Isnin dan Khamis.

Sidang media akan diadakan selepas setiap mesyuarat berlangsung bagi memberi penjelasan kepada isu-isu yang dibangkitkan oleh Keluarga Malaysia,” katanya dalam satu kenyataan hari ini.

Ismail Sabri berkata, langkah itu diambil ekoran cabaran peningkatan kos sara hidup akibat perubahan iklim dan ketidaktentuan geopolitik termasuk konflik antara Russia-Ukraine yang dijangka berlarutan sehingga memberi kesan kepada pasaran komoditi makanan serta bahan api.

Pasukan Khas Jihad Tangani Inflasi itu akan dipengerusikan Menteri Komunikasi dan Multimedia, Tan Sri Annuar Musa dan dianggotai lima ahli iaitu Menteri Kewangan, Tengku Datuk Seri Zafrul Tengku Abdul Aziz; Menteri Pertanian dan Industri Makanan, Datuk Seri Dr Ronald Kiandee; Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi; Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Setiausaha Negara, Tan Sri Mohd Zuki Ali.

Dalam pada itu, Ismail Sabri berkata, pegawai khusus di setiap kementerian akan dilantik sebagai pegawai rujukan  untuk memberi maklum balas segera kepada pasukan khas itu dengan Kementerian Perdagangan Dalam Negeri dan Hal Ehwal Pengguna (KPDNHEP) selaku urus setianya.

“Kerajaan sentiasa berusaha untuk memastikan Keluarga Malaysia tidak terkesan dengan serius akibat daripada kenaikan inflasi di seluruh dunia,” katanya.-  Bernama


Lebih 15 juta individu dewasa Malaysia terima dos penggalak

KUALA LUMPUR, 19 Syaaban 1443H, Selasa – Sebanyak 15,507,221 individu dewasa atau 65.9 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,944,111 atau 97.5 peratus daripada populasi sama telah melengkapkan vaksinasi mereka manakala 23,220,067 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, 2,844,722 individu atau 91.4 peratus daripada populasi itu telah melengkapkan vaksinasi mereka manakala 2,942,850 atau 94.6 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, 1,267,491 individu atau 35.7 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids).

Vaksinasi harian semalam menyaksikan sebanyak 28,360 dos diberikan meliputi 4,848 dos pertama; 1,651 dos kedua dan 21,861 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,515,709.

Sementara itu, menurut portal GitHub Kementerian Kesihatan, 63 kes kematian akibat COVID-19 direkodkan semalam dengan Johor tertinggi iaitu 14 kes, diikuti Selangor 13 kes, Perak (12), dan Kedah (empat).

Selain itu, tiga kes dilaporkan masing-masing di Pulau Pinang, Sarawak dan Kuala Lumpur diikuti Melaka, Sabah dan Terengganu dengan dua kes masing-masing, dan satu kes dilaporkan di Kelantan, Negeri Sembilan, Pahang, Perlis dan Labuan. – Bernama


Koperasi tentera umum dividen 7 peratus

KUALA LUMPUR, 29 Zulkaedah 1444H, Ahad – Koperasi Angkatan Tentera Malaysia Berhad (Koperasi Tentera) hari ini mengumumkan pulangan dividen tujuh peratus kepada 156,156 anggotanya membabitkan pembayaran sebanyak RM130.4 juta bagi tahun 2022.

Timbalan Menteri Pertahanan, Adly Zahari berkata, pembayaran dividen tersebut lebih tinggi berbanding RM89 juta pada 2021.

“Kita akan dapatkan kelulusan daripada Suruhanjaya Koperasi Malaysia (SKM) untuk pembayaran dividen kepada ahli dan memang hasrat kita untuk salurkan sebelum Hari Raya Aidiladha,” katanya pada sidang media selepas merasmikan Mesyuarat Agung Koperasi Tentera ke-57 di Wisma Perwira di sini, hari ini.

Beliau berkata prestasi kewangan Koperasi Tentera turut merekodkan pendapatan bersih sebanyak RM256 juta bagi 2022 dengan keuntungan selepas cukai dan zakat berjumlah RM154 juta.

Katanya, peningkatan yang memberangsangkan itu merupakan hasil daripada pembiayaan yang ditawarkan kepada perusahaan kecil dan sederhana yang semakin meningkat.

Sementara itu Adly berkata, dalam tempoh 10 tahun ini, Koperasi Tentera telah menyalurkan sumbangan sebanyak RM17.7 juta atau purata RM1.7 juta setahun kepada anggotanya.

“Ini telah berjaya memberi manfaat kepada seramai 42,706 anggota meliputi aspek pendidikan, perubatan dan derma am selain sumbangan khairat kematian sebanyak RM572,000 turut disalurkan kepada waris anggota pada tahun 2022.

“Ini adalah sumbangan terus yang dibayar bagi menjaga kebajikan anggota dan ahli keluarga mereka,” katanya.

Beliau berkata, Koperasi Tentera turut melakar kejayaan apabila menerima pengiktirafan sebagai loperasi premier daripada SKM pada 2022 untuk tiga tahun berturut-turut. – Bernama


Sejauh mana pelaksanaan PBS selepas PT3 dimansuh?

BANGI, 6 Zulkaedah 1443H, Isnin – Pemansuhan Pentaksiran Tingkatan 3 (PT3) satu keputusan wajar dan signifikan mengambil kira perubahan di dalam sistem pendidikan negara dan global.

Bahkan, hasrat Kementerian Pendidikan (KPM) untuk melihat kemenjadian murid secara holistik serta selari dengan matlamat Falsafah Pendidikan Negara adalah amat dialu-alukan.

Namun, timbul beberapa persoalan sejauh mana pelaksanaan Pentaksiran Berasaskan Sekolah (PBS) nanti sebagaimana yang dipertegaskan oleh Menteri Kanan Pendidikan, Datuk Dr Radzi Jidin mencapai objektif yang dihasratkan.

Dalam hal ini, Ikatan Guru-Guru Muslim Malaysia (i-Guru) berpandangan, pihak KPM perlu memberi penjelasan terperinci kepada semua warga pendidik sebab pemansuhan PT3 dan bagaimana melaksanakan PBS melalui Pentaksiran Bilik Darjah (PBD) secara berkesan sebagai ganti pemansuhan itu.

Presidennya, Ustaz Mohd Azizee Hassan berkata, meskipun langkah pemansuhan itu dianggap bertepatan pada masanya, namun jika tidak difahami warga guru ia akan menimbulkan isu dan masalah lain.

Sehubungan itu, beliau menyarankan pihak Jabatan Pendidikan Negeri (JPN) dan Pejabat Pendidikan Daerah (PPD) kerap turun padang membimbing warga guru bagi memastikan pelaksanaan PBS dapat dijayakan dengan sebaiknya.

Katanya, agenda PBS perlu dijadikan fokus di peringkat JPN dan PPD untuk melihat aspek pelaksanaan, penambahbaikan sistem dan intervensi program agar hasrat pentaksiran ini memenuhi keperluan yang sebenar.

Antara fokus penting kejayaan pelaksaan PBS ialah meningkatkan kualiti profesionalisme pengajaran guru melalui latihan dan bimbingan berterusan berkaitan Pentaksiran Berasaskan Sekolah (PBS) dan Pentaksiran Bilik Darjah (PBD) dari pihak PPD dan JPN.

“Mempelbagaikan kaedah Pembelajaran dan Pemudahcaraan (PdPc) dengan mengambil kira kepelbagaian dan gaya belajar murid, guru juga perlu meningkatkan kualiti pengajaran dan pentaksiran dengan penguasaan kemahiran teknologi dan pembelajaran digital.

“Memberikan autonomi kepada guru dalam menentukan bentuk dan aras pentaksiran kerana mereka lebih memahami murid mereka sendiri. Mengaktifkan Komuniti Pembelajaran Profesional (PLC) di sekolah sebagai medium perkongsian ilmu dan kemahiran.

“Panitia perlu digerakkan secara aktif dan berkolaborasi sesama panitia lain,” katanya dalam kenyataan.

Turut termasuk memanfaatkan guru cemerlang sebagai guru pembimbing utama di sekolah atas kepakaran subjek mereka, selain pemantauan berterusan dari pihak pengurusan sekolah untuk memastikan keberkesanan PBS.

“Kerjasama ibu bapa melalui saranan mereka untuk membantu pentaksiran ini dengan memberikan info berkaitan anak masing-masing serta cadangan penambahbaikan seperti program intervensi akademik dan sebagainya,” katanya.

Ustaz Azizee berkata, PBS perlu difahami, ia bukanlah semata-mata pentaksiran akademik sahaja tetapi merangkumi komponen bukan akademik iaitu Pentaksiran Aktiviti Jasmani, Sukan dan Kokurikulum (PAJSK) serta Pentaksiran Psikometrik (PPsi).

“Atas asas itu kejayaan PBS bergantung kepada sejauh mana warga guru memahami konsep PBS yang sebenarnya.

“Pelaksanaan PBS nanti tidak wajar dilihat menambah beban tugas guru dengan tugas-tugas berbentuk pengkeranian tetapi ia adalah satu mekanisme bersepadu untuk mengembang bakat dan potensi murid bagi mendepani cabaran masa depan.

“Ini adalah langkah strategik untuk menyiapkan generasi yang kompeten, berdaya saing serta memiliki kepelbagaian kecekapan dalam berdepan apa jua situasi dan kondusi terutama di era revolusi industri 4.0 (IR4.0) dan VUCA,” katanya.


Malaysia kembali catat kes COVID-19 bawah seribu

PUTRAJAYA, 15 Syaaban 1442H, Isnin – Malaysia kembali mencatatkan kes di bawah seribu, apabila sebanyak 941 kes COVID-19 dilaporkan pada hari ini, menjadikan jumlah kumulatif sebanyak 342,885.

Kali terakhir kes harian di bawah angka 1,000 ialah pada 9 Disember tahun lalu.

Ketua Pengarah Kesihatan Tan Sri Dr Noor Hisham Abdullah berkata, Selangor mencatatkan jumlah kes tertinggi dengan 219, diikuti oleh Sarawak (192) dan Johor (171).

Sementara, Kuala Lumpur mencatatkan 57 kes manakala Kelantan (49) dan Sabah (34).

“Kedah (13), Melaka (lapan), Pahang (lima), Terengganu dan Perak (empat),” katanya di laman Facebook, hari ini.

Beliau berkata, Labuan dan Putrajaya masing-masing merekodkan satu kes.

“Tiada sebarang kes dilaporkan di Perlis,” katanya.


Lelaki dikehendaki polis maut ditembak

GEORGE TOWN, 16 Zulkaedah 1442H, Ahad – Seorang lelaki yang dikehendaki polis berhubung kes jenayah ditembak mati selepas dia cuba menyerang polis dengan parang dalam serbuan di kawasan kebun di Air Terjun Bayan Lepas, dekat sini awal pagi ini.

Ketua Polis Daerah Barat Daya Supt Kamarul Rizal Jenal berkata pihaknya menerima laporan berhubung keberadaan lelaki berumur 34 tahun itu di sebuah pondok di kawasan tersebut sebelum terus ke lokasi kejadian pada 3.30 pagi.

“Sebaik pasukan serbuan tiba di kawasan kebun itu, secara tiba-tiba lelaki tersebut telah menyerang pasukan polis dengan bersenjatakan parang sehingga menyebabkan seorang anggota (polis) cedera di tangan dan dalam masa sama pasukan serbuan telah menjerit memaklumkan mereka adalah polis.

“Ekoran itu, seorang anggota polis telah melepaskan dua das tembakan ke arah lelaki tersebut untuk mempertahankan diri dan demi keselamatan anggota lain sebelum suspek rebah, kami terus menghubungi pihak ambulans bagi menyelamatkan dia namun pemeriksaan pasukan perubatan mendapati suspek telah meninggal dunia,” katanya dalam kenyataan hari ini.

Beliau berkata siasatan awal polis tidak menolak kemungkinan lelaki itu tinggal di dalam kawasan kebun itu bagi mengelak dikesan pihak berkuasa berikutan terlibat dalam kegiatan jenayah kerana melakukan kes pecah rumah dan curi di sekitar daerah Barat Daya.

Kamarul Rizal berkata polis merampas sebilah parang dan pemutar skru serta polis turut menemukan peralatan menghisap dadah di dalam pondok didiaminya di kawasan kebun tersebut.

Katanya, hasil semakan mendapati lelaki tempatan dan tidak bekerja itu mempunyai 22 rekod lampau berkaitan jenayah serta dadah malah suspek turut dikehendaki polis berhubung kes samun.

“Kes itu disiasat mengikut Seksyen 307 Kanun Keseksaan dan mayat lelaki terbabit dihantar ke Hospital Pulau Pinang untuk proses bedah siasat,” katanya.

Beliau berkata polis juga masih menjalankan siasatan lanjut berhubung kejadian itu. – Bernama


Pergerakan tanah masih dikesan di Jalan Simpang Pulai- Cameron

IPOH, 29 Rabiulakhir 1443H, Sabtu – Lokasi tanah runtuh di Jalan Simpang Pulai-Cameron Highlands di sini yang berlaku pada Khamis lepas masih menunjukkan tanda-tanda pergerakan tanah.

Menteri Besar Perak Datuk Seri Saarani Mohamad berkata laluan itu masih ditutup bagi membolehkan Cawangan Cerun daripada Ibu Pejabat Jabatan Kerja Raya (JKR) menjalankan kajian dan tindakan lanjut.

“Pihak JKR diharapkan dapat sentiasa memantau akan keadaan di situ termasuk menggunakan alat yang boleh mengesan pergerakan tanah.

“Harap mereka akan sentiasa berjaga-jaga dengan segala kemungkinan sekiranya berlaku pergerakan tanah kerana semalam juga ada tanda-tanda ia terjadi sebab itu kami tutup jalan untuk kajian,” katanya.

Beliau berkata demikian pada sidang media sempena Persidangan Dewan Belia Perak yang diadakan selama dua hari di Pusat Konvensyen Casuarina Meru bermula hari ini.

Insiden tanah runtuh tengah hari Khamis lepas menyebabkan pemandu lori Muhammad Hafiz Hamdi, 31, dan pemandu MPV Toyota Alphard dikenali sebagai Tan Chee Heng, 36, maut akibat tertimbus sebelum mayat mereka berjaya dikeluarkan oleh pasukan Jabatan Bomba dan Penyelamat pada malam hari kejadian.

Dalam pada itu, Saarani berkata orang ramai yang ingin melakukan perjalanan ke Cameron Highlands diminta menggunakan Jalan Tapah-Ringlet yang telah dibuka semula kepada semua lalu lintas bermula 5 petang Khamis lepas.

“Laluan itu juga ditutup akibat tanah runtuh sebelum ini namun telah dibuka sepenuhnya kepada pengguna jadi mereka yang melalui jalan bercerun diminta berhati-hati terutama apabila hujan yang kebarangkalian berlakunya tanah runtuh adalah tinggi,” katanya.

Pada 23 November lepas, laluan kedua-dua arah Jalan Persekutuan FT059 Tapah-Ringlet (Cameron Highlands) terpaksa ditutup sepenuhnya kepada semua jenis kenderaan susulan berlakunya runtuhan tanah di laluan Batu 25 dan Batu 26 hingga menyebabkan laluan kedua-dua arah terhalang. – Bernama


Tarikh bicara kes rogol ADUN Tronoh 19 Oktober depan

IPOH, 24 Zulkaedah 1441H, Khamis – Mahkamah Sesyen di sini hari ini menetapkan tiga hari bermula 19 Oktober depan untuk perbicaraan kes rogol pembantu rumah warga Indonesia, membabitkan Ahli Dewan Undangan Negeri (ADUN) Tronoh, Paul Yong Choo Kiong.

Hakim Azman Abu Hassan amenetapkan tarikh tersebut selepas mendapat persetujuan pihak pendakwaan dan pembelaan semasa kes disebut semula di mahkamah, hari ini.

Pendakwaan dikendalikan Pengarah Pendakwaan negeri Perak, Azhar Mokhtar dan Timbalan Pendakwa Raya Naidatul Athirah Azman manakala Yong, 50, diwakili peguam Datuk Rajpal Singh dan Farhan Sapian.

Terdahulu, Azhar memohon mahkamah menetapkan tarikh perbicaraan terlebih dahulu sementara menunggu keputusan Mahkamah Persekutuan berhubung rayuan pasukan pembelaan untuk memindahkan kes itu dari Mahkamah Sesyen ke Mahkamah Tinggi.

Menurut Azhar, mangsa atau saksi utama kes itu telah menunggu selama setahun selain ia turut mendapat perhatian, kedua-dua negara.

Berhubung rayuan pihak Yong untuk memindahkan kes dari Mahkamah Sesyen ke Mahkamah Tinggi, Rajpal ketika ditemui pemberita di luar mahkamah berkata penghakiman penuh di peringkat Mahkamah Persekutuan, masih belum bersedia.

“Rekodnya sudah siap, hanya keputusan penghakiman majoriti belum siap. Jadi masih menunggu keputusan penghakiman majoriti. Sebaik penghakiman majoriti ada, kita seharusnya dapat menetapkan tarikh perbicaraan di Mahkamah Persekutuan,” katanya.

Rajpal berkata pasukan pembelaan menerima keputusan Mahkamah Sesyen yang menetapkan terlebih dahulu tarikh perbicaaran dan berharap rayuan di Mahkamah Persekutuan dapat diselesaikan sebelum 19 Oktober depan.

“Sekiranya rayuan kami diterima, kes ini akan pindah ke Mahkamah Tinggi. Kalau tidak diterima, maka dibicarakan di sini (Mahkamah Sesyen),” katanya.

Pada 5 Disember 2019, Hakim Mahkamah Sesyen Norashima Khalid menetapkan tarikh perbicaraan Yong yang ketika itu Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak, pada 10 hingga 14 Februari 2020.

Pada 23 Ogos 2019, Yong, mengaku tidak bersalah di Mahkamah Sesyen atas dakwaan merogol pembantu rumahnya, di kediaman miliknya di Meru Desa Park di antara 8.15 malam dengan 9.15 malam, pada 7 Julai 2019.

Pada 10 Februari lepas, Mahkamah Rayuan di Putrajaya menolak permohonan Yong untuk memindahkan perbicaraan kes rogolnya dari Mahkamah Sesyen ke Mahkamah Tinggi sebelum pasukan pembelaan membuat rayuan ke Mahkamah Persekutuan pada keesokannya. – Bernama


PBB ibarat ‘orang gila’ gesa Israel henti perobohan harta benda Palestin

BANGI, 13 Zulkaedah 1442H, Rabu – Tindakan Pertubuhan Bangsa-Bangsa Bersatu (PBB) menggesa, pihak berkuasa negara pengganas Israel menghentikan perobohan harta benda penduduk Palestin di Baitulmaqdis Timur, yang diduduki tidak ubah seperti seruan orang gila.

Seruan itu ibarat laungan orang gila ke hulu ke hilir, tetapi tiada siapa peduli bahkan ditertawakan orang ramai melihat gelagat tersebut, dakwa Ketua Perhubungan Ikatan Muslimin Malaysia (ISMA) Negeri Kelantan, Ustaz Sharipudin Abdul Kadir.

“Yahudi tidak mengerti apa itu kebaikan untuk manusia. Kejadian mereka untuk melaksanakan keburukan dan kejahatan.

“Amat memalukan sebuah negara Arab yang tidak sabar untuk membina persahabatan dengan Yahudi. Mereka merasakan bahawa persahabatan dengan negara Yahudi akan memberi kemewahan dan keamanan kepada negara mereka.

“Tunggu dan lihat, pemimpin mereka akan dilaknat oleh anak cucu sehingga ke nisan kubur mereka kemudian nanti. Kesengsaraan sedang menunggu di semua lorong kehidupan sama ada pemimpin atau rakyat kecuali jika mereka juga dari keturunan yang sama berselindung sebalik bangsa setempat,” katanya dalam kenyataan.

Terdahulu, Setiausaha Agung PBB, Antonio Guterres mendesak, pihak berkuasa Israel menghentikan perobohan harta benda Palestin yang sedang berlaku di Baitulmaqdis Timur.

Desakan itu disuarakan sehari selepas negara Israel merobohkan sebuah kedai dan sebuah pangsapuri di kawasan Silwan, Baitulmaqdis Timur.

Menurut penduduk, pihak berkuasa Israel memetik kekurangan permit bangunan untuk menghancurkan dua struktur di kawasan al-Bustan dan al-Suwayeh.


Teruskan pemakaian pelitup muka dalam fasa peralihan endemik

KUALA LUMPUR, 4 Ramadan 1443H, Rabu – Ketua Pengarah Kesihatan Tan Sri Dr Noor Hisham Abdullah menasihatkan masyarakat agar terus berwaspada terhadap penularan pandemik COVID-19 dalam fasa peralihan ke endemik dengan memakai pelitup muka bagi mengawal jangkitan virus itu.

Dr Noor Hisham berkata pemakaian pelitup muka adalah antara langkah pencegahan yang dapat mengurangkan penularan virus itu terutamanya di kawasan jangkitan berisiko tinggi seperti tempat tertutup dengan pengudaraan yang tidak baik, tempat sesak, dan tempat individu melakukan interaksi jarak dekat.

Katanya COVID-19 masih wujud dan menular serta mengakibatkan kematian terutamanya dalam kalangan warga emas, kanak-kanak, individu yang mempunyai sistem imuniti tubuh rendah, dan individu yang mempunyai komorbid.

Menurut Dr Noor Hisham, amalan terbaik adalah kedua-dua individu iaitu pembawa COVID-19 dan juga individu sihat memakai pelitup muka kerana cara itu menjadikan risiko penularan virus berkenaan pada tahap sangat rendah.

“Ini (pemakaian pelitup muka) berdasarkan kemungkinan terdapat individu yang tidak tahu dijangkiti COVID-19 berada di kawasan umum kerana tidak bergejala,” katanya dalam kenyataan hari ini.

Dr Noor Hisham berkata pemakaian pelitup muka yang betul adalah dengan pelitup muka menutup hidung serta mulut sepenuhnya, bukan sekadar di bawah atau hujung hidung memandangkan virus SARS-CoV-2 amat mudah merebak melalui titisan cecair atau titisan saluran pernafasan (respiratory droplets).

“Amalan saling tegur-menegur adalah tidak asing lagi bagi masyarakat di negara ini di mana ia adalah amalan solidariti bagi kebaikan bersama. Sekiranya terdapat individu yang tidak memakai pelitup muka atau memakainya dengan tidak betul, kita boleh saling menegur secara berhemah.

“Amalan ini perlu dibudayakan demi menjaga kesihatan sesama kita selain terus mengamalkan penjarakan fizikal yang munasabah dan segera mendapatkan dos penggalak bagi yang belum menerimanya,” katanya.

Senarai penuh prosedur operasi standard (SOP) melibatkan pemakaian pelitup muka boleh didapati di laman www.mysop.gov.my.

Mengenai perkembangan COVID-19 dalam negara semalam, Dr Noor Hisham berkata kes baharu kekal di bawah paras 15,000 untuk empat hari berturut-turut dengan 12,017 kes, menjadikan kumulatif kes di negara kini 4,268,486 kes.

Beliau berkata daripada jumlah kes baharu itu, 28 kes merupakan kategori tiga; 15 kes melibatkan kategori empat, sementara 25 kes membabitkan kategori lima, manakala bakinya adalah kategori satu dan dua.

Mengenai penggunaan fasiliti kesihatan khusus bagi kes COVID-19, beliau berkata hanya Selangor mencatat peratusan pengisian 50 peratus atau lebih bagi penggunaan katil Unit Rawatan Rapi (ICU) setakat semalam, iaitu 51 peratus.

Menurut Dr Noor Hisham sebanyak 558 kes COVID-19 dimasukkan ke hospital semalam dengan 221 kes adalah kategori tiga, empat dan lima, sementara selebihnya kategori satu serta dua.

Kadar kebolehjangkitan COVID-19 atau nilai Rt dicatatkan di seluruh negara pula adalah 0.86 dengan Selangor masih merekodkan kadar tertinggi iaitu 1.03 manakala Kelantan mencatat kadar paling rendah dengan 0.66. – Bernama


NGO Islam gesa Ramasamy tak masuk campur isu anak-anak mualaf Loh

Oleh Ainul Illia Meor Suzurudin

BANGI, 17 Rejab 1443H, Sabtu – Politikus tidak sepatutnya mengambil kesempatan dengan menjadikan isu berhubung kes anak-anak Loh Siew Hong sebagai kuda tunggangan.

Ketua Media Pertubuhan-Pertubuhan Pembela Islam (PEMBELA), Haji Rashidi Haris berkata, tidak wajar bagi mana-mana pihak mengeluarkan kenyataan berbentuk provokatif yang hanya akan mengeruhkan lagi keadaan.

Lebih membimbangkan, katanya, kenyataan Timbalan Ketua Menteri Pulau Pinang, Dr P Ramasamy berhubung isu berkenaan boleh mencetuskan ketegangan agama di negara ini.

Senada dengan pandangan itu, Ketua Penerangan PERKASA Kedah, Azrol Mansor yang menegaskan, Ramasamy tidak sepatutnya mencampuri urusan agama lain apatah lagi kanak-kanak itu telah memeluk Islam secara sukarela.

“Malah, pendaftaran oleh Jabatan Agama Islam Perlis dibuat hanya setelah mendapat persetujuan bapa kanak-kanak itu,” katanya dalam kenyataan, hari ini.

Azrol turut menyokong kenyataan Pengerusi PEMBELA, Haji Aminuddin Yahya dan Jabatan Agama Islam Negeri Perlis berhubung kontroversi dalam isu pengislaman tiga anak-anak Siew Hong dan Nagahswaran Muniandy.

“PERKASA Kedah menyeru kepada seluruh umat Islam, NGO-NGO Melayu dan parti-parti politik Melayu agar menyatakan sokongan penuh kepada usaha PEMBELA demi menyelamatkan akidah tiga orang anak mualaf itu.

“PERKASA Kedah juga mendesak agar hukuman yang berat dapat diambil terhadap mana-mana pihak yang cuba menimbulkan kekecohan serta suasana tidak harmoni di antara kaum dan agama di negara ini,” katanya.

Pautan berkaitan:


PAS kaji keterbukaan UMNO pulih MN

BANGI, 6 Rabiulawal 1444H, Isnin – PAS akan mengkaji secara mendalam keterbukaan UMNO untuk menyuburkan kembali Muafakat Nasional (MN) dengan keputusan muktamad mengenai perkara itu akan dibuat parti berkenaan sebelum hujung minggu ini.

Menerusi satu kenyataan, Setiausaha Agung PAS, Datuk Seri Takiyuddin Hassan berkata, keputusan itu akan mengambil kira aspek maslahah yang lebih besar serta mudhorat (risiko) yang paling ringan.

“PAS menyambut baik kenyataan Presiden UMNO (Datuk Seri Dr Ahmad Zahid Hamidi) semalam yang menzahirkan keterbukaan UMNO dan PAS memulihkan agenda penyatuan ummah berikutan pertemuan empat mata dua Presiden UMNO dan PAS pada 17 September lalu.

“PAS mengulangi komitmen untuk bersama dalam segala usaha ke arah mencapai hasrat penyatuan ummah terutamanya di kalangan rakyat berbangsa Melayu dan beragama Islam berteraskan Ayat 10 Surah al-Hujurat yang menekankan soal ‘perdamaian’ di antara orang-orang Islam yang bertelagah dalam sesuatu urusan mereka,” katanya.

Dalam hal ini, beliau berkata, PAS turut menekankan soal penyelesaian sesuatu perkara perlu dirujuk kepada sumber Agama Islam iaitu Al-Quran dan Al-Hadith.

“Sesungguhnya perkara di atas juga terkandung secara jelas dan tersurat di dalam Piagam MN yang sudah dimeterai pada 14 September 2019,” katanya yang memetik ayat 59 Surah An-Nisa.

Katanya lagi, PAS tetap mengharapkan suatu jalinan penyatuan ummah yang sejati dapat direalisasikan di antara parti utama Melayu dan Islam di negara ini.

Ia dengan mengambil roh dan semangat persaudaraan Islam seperti yang ditunjukkan dalam sirah iaitu antara Aus-Khawraj dan Muhajirin-Ansar yang akhirnya membawa kepada kekuatan dan kegemilangan pemerintahan berteraskan Islam.

Semalam, Ahmad Zahid memaklumkan UMNO tidak pernah memadamkan agenda penyatuan ummah yang menjadi teras MN dan asas kepada kestabilan politik tanah air.

Justeru katanya, sebarang usaha memulihkan MN atau apa jua bentuk permuafakatan dan kerjasama perlulah kembali berpandukan kepada prinsip dan semangat piagam asal sebagaimana yang pernah dimeterai dan disepakati.


NGO Melayu, Islam serah ‘Warkah Rakyat’ kepada Istana Negara

BANGI, 10 Muharram 1443H, Khamis – Gabungan pertubuhan bukan kerajaan (NGO) Melayu dan Islam menyerahkan ‘Warkah Rakyat’ kepada pihak Istana Negara hari ini.

Warkah itu mengandungi cadangan kepada solusi untuk krisis politik negara yang berlaku mutakhir ini.

Pengerusi PEMBELA, Haji Aminuddin Yahaya berkata, cadangan-cadangan yang diusulkan kepada Yang di-Pertuan Agong dan Majlis Raja-Raja berkisarkan kepada sekiranya perlantikan Perdana Menteri baharu menemui jalan buntu, ataupun peristiwa pergolakan dalaman parti-parti kerajaan berulang kembali.

“Kita telah memohon agar Yang di-Pertuan Agong mengisytiharkan darurat politik sehingga PRU15 agar ahli-ahli politik berhenti bermain politik, terutamanya perancangan dan permainan ‘numbers’ yang tidak berkesudahan dan proses beli-membeli untuk mengukuhkan kedudukan akan terus berlaku.

“Maka, drama yang sama akan terus berulang walau siapa pun yang akan naik nanti termasuk Pakatan Harapan atau apa jua pakatan baharu. Akhirnya negara akan rugi, kerana negara akan terus dilanda krisis dalam sebuah ‘loop’.

“Namun, kita berpendapat bahawa Parlimen perlu terus berjalan untuk ‘check and balance’,” katanya dalam kenyataan hari ini.

Dalam perkembangan sama, Haji Aminuddin berkata, serahan warkah itu juga bertepatan dan bersempena Persidangan Majlis Raja-Raja Melayu yang bakal berlangsung tidak lama lagi.

“Moga-moga cadangan solusi ini sedikit sebanyak dapat membantu Tuanku dan Majlis Raja-Raja Melayu dalam menentukan hala tuju sistem politik tanah air yang perlukan perubahan dan penambahbaikan.

“Oleh kerana dokumen yang kami serahkan ini adalah sulit dengan pihak istana, kami tidak dapat berkongsi intipatinya kepada umum buat masa ini,” katanya.


Ekstremis Yahudi musnahkan harta benda penduduk Palestin di Al-Bireh

TEBING BARAT, 5 Rabiulakhir 1443H, Rabu – Penceroboh haram Yahudi merosakkan dan memusbahkan kereta dan harta benda rakyat Palestin di bandar Al-Bireh, Tebing Barat yang diduduki, lapor Pusat Maklumat Palestin.

Menurut sumber tempatan, penceroboh dengan biadabnya menyimbah cat dan membocorkan tayar tiga kenderaan.

Mereka juga menconteng dengan perkataan berunsur rasis pada kereta dan dinding berhampiran zon perindustrian bandar itu.

Insiden vandalisme dan keganasan oleh ekstremis Yahudi terhadap rakyat Palestin dan harta benda mereka adalah kejadian harian di Tebing Barat.

Pasukan pendudukan Israel, kelmarin juga mencabut berpuluh-puluh pokok zaitun di bandar Battir, barat Bethlehem.

Pegawai perbandaran Zaki Al-Batma berkata, jentolak Israel, diiringi oleh pasukan pendudukan, mencabut berpuluh-puluh pokok di ladang zaitun milik penduduk tempatan. – Agensi


ISMA, Yayasan Maghfirah lancar kempen Malaysia Sejahtera Tanpa Arak

BANGI, 28 Jamadilakhir 1443H, Isnin – Insiden membabitkan peminum arak bukan isu baharu, namun sehingga kini masih belum ditangani secara tuntas.

Atas rasa tanggungjawab, gerakan Islam ISMA dan Yayasan Maghfirah melancarkan kempen Malaysia Sejahtera Tanpa Arak yang turut mendapat sokongan beberapa badan bukan kerajaan (NGO).

PEACE, Indahnya Islam, PEMBELA dan ACCIN turut menjayakan kempen gergasi kepada rakyat Malaysia berkenaan bahaya arak kepada masyarakat.

ISMA menerusi satu kenyataan berkata, kempen ini bukan sahaja disasarkan kepada muslim sahaja, namun ia menyasarkan kepada setiap lapisan masyarakat.

Ini kerana, gerakan Islam itu percaya bahawa kesan arak ini kepada masyarakat sangat besar bahkan dalam mana-mana agama pun melarang penganutnya meminum arak.

“Kempen ini akan diadakan sepanjang Februari sehingga Mac di seluruh negara.

“Kempen ini bukan sahaja berjalan dari segi kempen kesedaran sahaja, tetapi ia adalah kempen yang akan menyentuh polisi-polisi negara,” katanya.

Selain itu katanya, kempen berkenaan turut membabitkan tatacara jualan arak di kedai-kedai termasuklah menyentuh penguatkuasaan undang-undang sedia ada terhadap apa-apa yang berkaitan dengan arak.

“Oleh itu rakyat Malaysia, sudahkah anda bersedia?

“Bersedia untuk menyahut kempen gergasi yang dinamakan, Malaysia Sejahtera Tanpa Arak,” katanya.


Amaran cuaca buruk di 5 negeri

KUALA LUMPUR, 18 Jamadilawal 1442H, Sabtu – Jabatan Meteorologi Malaysia (MetMalaysia) hari ini mengeluarkan amaran cuaca buruk dan waspada, dengan hujan lebat dijangka berlaku di empat negeri Semenanjung dan beberapa kawasan di Sabah sehingga hari ini.

MetMalaysia dalam kenyataan awal pagi Sabtu memaklumkan, amaran cuaca buruk dengan hujan lebat berterusan diramal berlaku di daerah Kuantan, Pekan dan Rompin di Pahang, manakala di Johor pula melibatkan daerah Segamat, Kluang, Mersing, Kulai, Kota Tinggi dan Johor Bahru.

Menurut kenyataan itu, amaran cuaca waspada dengan hujan lebat pula dijangka berlaku di seluruh negeri Kelantan, Terengganu dan daerah Batu Pahat dan Pontian di Johor.

Amaran cuaca waspada dengan hujan lebat turut diramal berlaku di Pahang (Lipis, Jerantut, Temerloh, Maran dan Bera) dan Sabah (Tuaran, Ranau, Kota Belud, Telupid, Beluran, Sandakan dan Kudat). – Bernama


Sampai bila nak ‘beri muka’ pada individu biadab hina Agong

BANGI, 29 Zulkaedah 1441H, Selasa – Sekiranya pihak berkuasa gagal menangkap dan mengenakan hukuman setimpal ke atas pihak yang melakukan vandalisme terhadap mural Yang di-Pertuan Agong serta beberapa lagi pemimpin negara, pasti siri tindakan biadab seumpama itu akan berulang.

Justeru, Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin mendesak pelaku ditangkap dan dikenakan hukuman yang setimpal ekoran tindakan biadabnya itu.

Beliau juga mengutuk tindakan pelaku – dipercayai dua individu wanita – kerana bukan hanya merosakkan hasil mural di bangunan kedai Seksyen U12, Shah Alam itu, bahkan menconteng kata-kata kesat pada potret Al-Sultan Abdullah Ri’ayatuddin Al-Mustafa Billah Shah.

Akibat tindakan itu, Majlis Bandaraya Shah Alam (MBSA) terpaksa mengambil tindakan memadam keseluruhan lukisan tersebut.

Perbuatan itu menyebabkan Sultan Selangor, Sultan Sharafuddin Idris Shah murka, selain Permaisuri Agong, Tunku Hajah Azizah Maimunah Iskandariah Almarhum Sultan Iskandar turut berduka cita.

Dr Zainur Rashid menegaskan bahawa tindakan biadab dua pelaku itu melampau, dan tidak boleh dipandang ringan.

“Tidakkah kita pernah dikejutkan dengan seorang yang menghina lagu Negaraku? Tidakkah kita pernah ‘dipanaskan’ oleh hartawan menghina ATM?

“Tidakkah kita ingat beberapa insiden menghina Jalur Gemilang? Tidakkan kita pernah dikejutkan oleh beberapa insiden penghinaan Agong sebelum ini?

“Kenapa kerajaan harus terus ‘lembik’ dengan mereka yang biadab dan kurang ajar ini?,” katanya dalam kenyataan, hari ini.

Polis sedang mengenal pasti dua wanita yang dipercayai terbabit dalam perbuatan vandalisme pada mural gergasi potret beberapa pemimpin negara.

Mural gergasi hasil karya tiga anak muda yang memaparkan potret Agong, Perdana Menteri, Tan Sri Muhyiddin Yassin, Ketua Pengarah Kesihatan, Datuk Dr Noor Hisham dan Presiden PAS, Datuk Seri Abdul Hadi Awang itu diconteng dengan perkataan kesat menggunakan cat merah.


Kes lebih 2,000, apa boleh buat? Kita tak mampu kawal polisi kerajaan

BANGI, 14 Ramadan 1442H, Isnin – Jangkitan wabak COVID-19 terus mencatatkan jumlah melebihi 2,000 kes setiap hari selama 12 hari berturut-turut.

Ini merupakan kesan interaksi dan kepatuhan prosedur operasi standard (SOP) sebelum bulan puasa – dua minggu lepas.

Setakat ini, belum ada kes membabitkan kluster bazar Ramadan di seluruh negara.

Bagaimanapun, Ahli Jawatankuasa Pusat BERJASA, Ir Ts Muhammad Lukman Al Hakim tidak menolak kemungkinan kes akan meningkat memandangkan semua maklum tahap kepatuhan SOP di kawasan bazar Ramadan masing-masing.

“Walaupun begitu, kerajaan terus membenarkan bazar Aidilfitri beroperasi sehingga jam 2 pagi.

“Teruskan berdoa. Kita mungkin tak mampu mengawal polisi kerajaan, tapi kita mampu buat yang terbaik mengikut kapasiti peribadi dan menjaga keluarga masing-masing,” katanya dalam satu kenyataan hari ini.

Sebelum ini, kerajaan bersetuju melanjutkan lagi waktu operasi perniagaan semua bazar Aidilfitri di seluruh negara selama dua jam sehingga jam 2 pagi pada setiap hari mulai 24 April lalu

Menteri Kanan (Keselamatan), Datuk Seri Ismail Sabri Yaakob berkata, tambahan masa itu susulan rayuan pihak peniaga bazar terbabit kerana waktu sedia ada dianggap agak pendek.


Utamakan sekolah agama dalam beri dana berbanding SMPC

Oleh Zuhayati Yazid

BANGI, 2 Rabiulawal 1443H, Sabtu – Peruntukan yang lebih banyak perlu diagihkan kepada sekolah-sekolah persendirian terutama melibatkan sekolah agama rakyat, tahfiz, pondok dan persendirian agama.

Walaupun kerajaan menjelaskan sebanyak RM100 juta diperuntukan namun bilangan sekolah yang banyak menyebabkan dana yang diterima terlalu kecil dan tidak mencukupi.

Atas dasar itu, Presiden Alumni Gabungan Pelajar Malaysia Semenanjung (GPMS) Kebangsaan, Datuk Syed Anuar Syed Mohamad berpandangan, dana perlu dipertingkatkan lagi supaya sekolah-sekolah berkenaan tidak diabaikan.

Hal itu tegas beliau, jauh lebih baik berbanding mengagihkan peruntukan yang besar kepada Sekolah Menengah Persendirian Cina (SMPC) yang sememangnya tidak mengikuti Perlembangaan.

“Alumni GPMS sangat kecewa selepas mendapat tahu SMPC ini turut terima dana daripada kerajaan walaupun mereka itu jelas melanggar Perlembagaan negara dan sukatan pendidikan tidak mengikut yang ditetapkan kerajaan.

“Amatlah tidak relevan untuk terus agihkan dana kepada mereka sebaliknya, tambahkan jumlah dana tersebut kepada sekolah-sekolah berkenaan yang kini berdepan episod tragis dan menunggu masa untuk ditutup selepas terjejas pandemik COVID-19.

“Kita rayu supaya kerajaan melihat perkara ini secara serius, pemberian yang lepas tidak boleh ditarik semula tetapi berharap pemberian itu tidak diteruskan pada masa akan datang,” ujarnya ketika dihubungi Ismaweb.net, hari ini.

Beliau berkata demikian sebagai mengulas kenyataan Pengerusi Dong Zong, Tan Tai Kim yang mendedahkan sebanyak 63 buah sekolah SMPC di seluruh negara telah mendapat peruntukkan sebanyak RM15 juta dari kerajaan tahun ini.

Mengulas lanjut, beliau menyuarakan rasa sedih dengan keadaan sekolah-sekolah agama persendirian, pondok dan tahfiz yang kelihatan uzur dan menyedihkan berikutan ketiadaan dana yang mencukupi.

“Sememangnya sekolah berkenaan adalah persendirian namun pihak berwajib tidak sepatutnya melepaskan tangan sedemikian dan perlu memantau dari masa ke semasa,” ujarnya.

Perkara itu tegas beliau, perlu diberikan perhatian kerana isu pendidikan adalah perkara penting dalam asas pembangunan sesebuah negara yang maju dan makmur.


Pegawai penguat kuasa usah terburu-buru keluarkan kompaun

PUTRAJAYA, 18 Ramadan 1442H, Jumaat – Pegawai penguat kuasa perlu memahami keadaan semasa dan tidak terburu-buru mengeluarkan sebarang kompaun mengikut Akta Pencegahan dan Pengawalan Penyakit Berjangkit 1988 (Akta 342).

Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof berkata, tindakan mengenakan kompaun bagi kesalahan di bawah undang-undang adalah untuk mendidik pelaku agar sama-sama bertanggungjawab memerangi pandemik COVID-19.

“Kami (kerajaan) tidak mahu bebankan rakyat. Malah tindakan mengenakan kompaun bukanlah bertujuan menjejaskan kehidupan sebaliknya mahu memastikan tahap pematuhan prosedur operasi standard (SOP) tinggi, nyawa selamat dan pelaku dapat muhasabah diri.

“Akta ini telah tentukan jumlah kompaun tetapi ada budi bicara untuk rayuan dan kurangkan kompaun,” katanya pada sidang media selepas majlis perasmian seminar ‘Cabaran COVID-19 Menurut Perspektif Islam’ dan pelancaran buku Fakulti Pengajian Islam (FPI) 2020/202, terbitan Penerbit Universiti Kebangsaan Malaysia (UKM) secara maya hari ini.

Redzuan berkata, tindakan segelintir rakyat yang masih berdegil tidak mematuhi SOP menjadi antara faktor penyumbang kepada peningkatan kes baharu COVID-19 kebelakangan ini.

Terdahulu, ketika ucapan, Redzuan berkata, kerajaan sentiasa mengalu-alukan kerjasama dengan pakar dalam pelbagai bidang khususnya pengajian Islam bagi merungkai persoalan dalam isu berkaitan COVID-19.

“Nasihat serta cadangan daripada ahli akademik yang berasaskan kajian adalah diperlukan seiring dengan langkah penguatkuasaan yang diambil kerajaan,” katanya. -Bernama


Ketua Eksekutif Pfizer tangguh lawatan ke Israel

WASHINGTON, 23 Rejab 1442H, Ahad – Ketua syarikat farmasi multinasional Amerika, Pfizer membatalkan lawatannya ke negara haram Israel yang sepatutnya dijadualkan minggu depan.

Pengerusi dan Ketua Pegawai Eksekutif Pfizer, Albert Bourla memberitahu, lawatan ke Israel ditangguhkan atas alasan beliau dan delegasinya belum sepenuhnya diimunisasi  COVID-19.

Pfizer pada hari Khamis mengesahkan lawatan yang dirancang telah ditunda selama beberapa hari, namun selepas ditekan untuk mengesahkan alasan membatalkan lawatan, pihaknya menolak untuk memberikan komen.

Albert Bourla sepatutnya tiba di Israel pada 8 Mac, hanya 15 hari sebelum pilihan raya pada 23 Mac, sementara Perdana Menteri Israel, Benjamin Netanyahu bergelut untuk mendapatkan sokongan majoriti.

Aktivis Israel bagaimanapun mendesak supaya lawatan Bourla dibatalkan, kerana menyifatkan ia sebagai ‘propaganda pilihan raya yang dilarang’.

Mereka bimbang lawatan itu akan digunakan oleh Perdana Menteri untuk kepentingan peribadinya pada pemilihan akan datang.

Netanyahu dilaporkan memuji hubungan peribadinya dengan Bourla dan menganggap ia sebagai alasan utama mengapa Israel memperoleh sejumlah besar vaksin Pfizer-BioNTech coronavirus. – Agensi


Presiden Ukraine dakwa keadaan di Borodyanka mengerikan dengan mayat bergelimpangan

KYIV, 6 Ramadan 1443H, Jumaat – Presiden Ukraine, Volodymyr Zelensky berkongsi situasi di bandar Borodyanka sambil menyifatkan bandar tersebut lebih mengerikan berbanding di Bucha dengan keadaan mayat bergelimpangan di merata kawasan selepas tentera Russia didakwa membunuh ratusan orang awam di bandar berkenaan.

Pihak berkuasa tempatan berkata, lebih 300 penduduk terkorban dan dibunuh secara kejam apabila tentera Russia menyasarkan orang awam di Bucha kira-kira 35 kilometer, barat daya bandar Kyiv.

Moscow bagaimanapun menafikan menyasarkan dan membunuh ratusan orang awam dan berkata, imej mayat-mayat bergelimpangan di Bucha dikeluarkan kerajaan Ukraine adalah perbuatan sengaja diperbesarkan selain dilihat sebagai menggagalkan usaha rundingan damai.

“Kerja-kerja membersihkan runtuhan di Borodyanka telah dimulakan dan keadaan di sana sangat mengerikan, kelihatan banyak mayat-mayat ditemukan yang menjadi mangsa tentera Russia,” kata Zelensky menerusi video yang dimuat naik di Telegram, semalam.

Bagaimanapun, beliau tidak menyatakan maklumat penuh atau bukti selanjutnya berkaitan dakwaan bahawa Russia bertanggungjawab di atas kematian orang awam di bandar berkenaan.

Pembunuhan beramai-ramai orang awam di bandar Bucha telah mendapat kutukan secara meluas oleh Barat sambil menyifatkan tindakan berkenaan sebagai jenayah perang.

Sementara itu, Moscow pula berkata, satu daripada sasaran kempen ketenteraannya adalah untuk ‘membebaskan’ tempat yang kebanyakkan dihuni penduduk Russia iaitu di Pelabuhan Mariupol daripada ancaman pembunuhan beramai-ramai oleh rakyat Ukraine sendiri, yang dikatakan menggunakan orang awam sebagai perisai.

Namun, Zelensky menolak dakwaan itu sambil berkata alasan yang dinyatakan Russia adalah tidak berasas. – Agensi


Taliban gantung mayat penjenayah di tengah bandar Herat

HERAT, 19 Safar 1443H, Ahad – Pemerintah Taliban menayangkan empat mayat, dipercayai terbabit kes jenayah – yang mana salah seorang daripada mereka digantung di sebuah kren di Dataran Mostofiat, tengah bandar berkenaan.

Ketua Polis Herat, Ziaulhaq Jalali berkata, tindakan itu sebagai langkah mencegah perbuatan jenayah di negara itu.

“Tindakan dibuat sebagai amaran keras kepada semua penjenayah bahawa mereka tidak akan selamat sekiranya terlibat dengan perbuatan haram,” katanya.

Terdahulu, Taliban berjaya menyelamatkan dua beranak yang terdiri seorang bapa dan anak kecil daripada menjadi mengsa penculikan daripada penjenyah.

Bagaimanapun, sebelum kesemua penjenayah berjaya ditembak mati, telah berlaku berbalas tembakan menyebabkan ramai yang cedera termasuk orang awam.

Sementara itu, seorang penduduk, Mohammad Nazir berkata, ketika kejadian, dia sedang membeli makanan berhampiran dataran berkenan, terdengar pengumuman yang memanggil semua penduduk melihat mayat yang digantung tinggi.

Seorang lagi penduduk Wazir Ahmad Seddiqi berkata, tiga mayat dibawa dari bandar Herat untuk dipamerkan kepada orang awam manakala seorang lagi dibawa dari bandar lain untuk tujuan sama.

Agensi berita AP pula menunjukkan orang ramai memenuhi kawasan awam di dataran berkenaan, selepas melihat mayat digantung aras tinggi sambil melaungkan sesuatu ke arah mayat penjenayah. – Agensi


Lompat parti sukar dikekang selagi tiada integriti dalam politik

BANGI, 26 Zulkaedah 1441H, Sabtu – Sukar untuk Malaysia mengekang amalan lompat parti, selagi integriti dan moral tidak berbudaya dalam amalan politik terutama di kalangan pemainnya, kata Pensyarah Kanan Sains Politik Universiti Teknologi Mara (UiTM), Mujibu Abd Muis.

Menyifatkan ia bukan amalan baharu di Malaysia, beliau berkata, isu lompat parti dilihat dari sudut subjektif dalam konteks kepartian, sempit dan selektif.

Katanya, hanya parti politik yang melenting dan mendesak wujudkan akta tertentu jika ada ahlinya yang melompat keluar ke parti lawan untuk membentuk kerajaan – sedangkan sebelah pihak lagi girang menerima penghijrahan ‘katak politik’ ke dalam parti mereka.

“Di sisi yang lain, isu itu selalu dilihat dalam perspektif yang sempit dan selektif. Yang menjadi isu apabila yang melompat adalah YB (Ahli Parlimen atau DUN).

“Jika itu berlaku, maka sudah tentulah akan bercanggah dengan kebebasan berpersatuan seperti diperuntukkan Perlembagaan Persekutuan berdasarkan Perkara 10(1)(c).

“Jadi, selagi mana integriti dan moral tidak berbudaya dalam amalan berpolitik terutama dalam kalangan pemainnya, maka amat sukar untuk mengekang amalan lompat parti,” katanya dalam tulisan di Sinar Harian, hari ini.

Mujibu berkata, ada perbezaan ketara antara persoalan lompat parti dengan pembentukan majoriti dalam konteks membentuk kerajaan terutama merujuk kepada Perkara 43(2)(a).

Dalam hal itu, beliau berkata, Perlembagaan jelas menolak peranan parti politik apabila perkara itu secara spesifik menyebut bahawa Yang di-Pertuan Agong hendaklah melantik ahli Dewan Rakyat yang pada hematnya mungkin mendapat kepercayaan majoriti sebagai Perdana Menteri.

“Sebab itu tiada keperluan untuk melompat parti kalau mahu atau tidak menyokong seseorang untuk menjadi Perdana Menteri.

“Justeru, adakah tidak perlu sebarang mekanisme perundangan bagi menghalang lompat parti?

“Mungkin parti politik itu sendiri yang harus memikirkan kaedah bagi memastikan ahlinya setia dan taat kepada perjuangan,” katanya.

Justeru, beliau mempersoal sama ada perlu sebarang mekanisme perundangan bagi menghalang lompat parti? Mungkin parti politik itu sendiri yang harus memikirkan kaedah bagi memastikan ahlinya setia dan taat kepada perjuangan.


Russia lancar peluru berpandu hipersonik pertama dari kapal selam nuklear Yasen-Class

1. KETIKA kita di Malaysia dan kuasa besar sibuk membahaskan pakatan kapal selam nuklear AUKUS Australia-UK-US, Russia hadir mengejutkan dengan ujian peluru berpandu hipersonik terbaru sekali gus menegaskan reputasi mereka sebagai kuasa nuklear yang paling terkehadapan.

2. Dengan sembilan kali ganda kelajuan bunyi, peluru berpandu hipersonik Zircon kali ini dilancarkan buat pertama kalinya melalui kapal selam nuklear Rusia Yasen-Class Severodvinsk.

3. Kejayaan ujian ini hadir tidak lama selepas pertemuan antara Presiden Russia Vladimir Putin dengan Presiden Turki Recep Tayyib Erdogan di mana Turki memberi isyarat jelas untuk meneruskan fasa seterusnya pembelian sistem peluru berpandu pertahanan udara S-400 Rusia.

4. Secara tersiratnya, kejayaan ujian Zircon ini memberi isyarat jelas kepada kuasa Barat tentang tiga perkara: pertama, mereka tidak seharusnya memandang Moscow sebelah mata di Laut Hitam dan Crimea; kedua, Barat perlu berfikir banyak kali jika mereka berhasrat untuk mensabotaj dua projek paip gas gergasi Nord Stream 2 dan Turkstream; ketiga, Barat perlu memasukkan perkiraan baru dalam percaturan mereka terhadap China, sekutu mesra Moscow, di Laut China Selatan.

5. Sebelum ini Russia pernah beberapa kali menguji peluru berpandu Zircon ini melalui kapal frigate Tentera Laut Rusia. Dijangkakan ia akan diserapkan dalam perkhidmatan pada tahun 2022.

6. Dengan rekod Rusia setakat ini yang berhasil mempertahankan rejim Bashar al-Assad di Syria daripada ditumbangkan pakatan Amerika-NATO, penyerapan peluru berpandu hipersonik Zircon ini tentulah turut memberi harapan kepada negara-negara lain yang tidak mesra Barat seperti Venezuela dan Cuba.

7. Menjadi persoalan kita di Malaysia kini ialah sejauh manakah pakatan Russia-China akan turut terjalin dalam konteks Laut China Selatan dan apakah impaknya kepada kepentingan strategik kita?

Abdul Muein Abadi
Penyelidik PhD Faculty of Governance and Global Affairs
Leiden University, Belanda

Artikel ini telah disiarkan terlebih dahulu di Facebook penulis


63 jemaah umrah Malaysia terkandas di Saudi sejak Jun

PUTRAJAYA,  11 Rabiulawal 1444H, Sabtu – Seramai 63 orang jemaah umrah warganegara Malaysia terdiri daripada 28 dewasa dan 35 kanak-kanak terkandas di Arab Saudi sejak Jun 2022.

“Kesemua jemaah telah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah pada Mac lepas,” kata kenyataan bersama yang dikeluarkan oleh Wisma Putra dan Pejabat Menteri di Jabatan Perdana Menteri (Hal Ehwal Agama).

Bagaimanapun, katanya, mereka hanya berada di Madinah sehingga hari ini dan tidak pernah dibawa ke Mekah untuk menyempurnakan ibadah umrah.

“Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh Kerajaan Arab Saudi pada 20 Ogos 2022.

“Kerajaan Malaysia bersetuju untuk membantu urusan penghantaran pulang para jemaah yang sedang terkandas ini dengan usaha dan kerjasama antara agensi-agensi Kerajaan yang berkaitan,” kata kenyataan itu.

Kenyataan itu menyebut Wisma Putra dan Pejabat Menteri di Jabatan Perdana Menteri (Hal Ehwal Agama) bersama dengan Kedutaan Besar Malaysia di Riyadh dan Konsulat Jeneral Malaysia di Jeddah akan menyelaraskan urusan penghantaran pulang para jemaah berkenaan ke tanah air dalam masa terdekat.

“Kementerian Luar Negeri sentiasa berusaha untuk memastikan keselamatan dan kebajikan Keluarga Malaysia yang berada di luar negara sentiasa terpelihara,” katanya. – Bernama


487,728 kanak-kanak lengkap vaksinasi COVID-19

KUALA LUMPUR, 18 Ramadan 1443H, Rabu – Sebanyak 487,728 kanak-kanak berumur antara lima hingga 11 tahun atau 13.7 peratus daripada populasi itu telah melengkapkan vaksinasi mereka di bawah Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan laman web COVIDNOW, sebanyak 1,425,865 kanak-kanak dalam kumpulan sama atau 40.1 peratus, telah menerima sekurang-kurangnya satu dos vaksin.

Bagi remaja berumur antara 12 hingga 17 tahun, sejumlah 2,877,332 individu atau 92.5 peratus telah lengkap divaksin, manakala 2,978,531 atau 95.8 peratus telah menerima sekurang-kurangnya satu dos vaksin.

Untuk populasi dewasa pula, seramai 15,985,545 individu atau 67.9 peratus telah menerima dos penggalak, 22,961,980 atau 97.6 peratus telah melengkapkan dos kedua, manakala 23,238,874 atau 98.8 peratus telah menerima sekurang-kurangnya satu dos vaksin.

Semalam, sebanyak 47,612 dos vaksin diberikan membabitkan 35,398 dos kedua, 4,635 dos penggalak dan 7,579 dos pertama, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 69,742,922.

Sementara itu, menurut portal GitHub Kementerian Kesihatan, 12 kematian akibat COVID-19 dilaporkan semalam, dengan Perak merekodkan jumlah tertinggi iaitu lima kes diikuti Johor dengan tiga kes.

Kedah, Melaka, Pahang dan Putrajaya masing-masing mencatatkan satu kes. – Bernama


Polis ada petunjuk suspek kes conteng mural

SHAH ALAM, 1 Zulhijjah 1441H, Rabu – Polis menemui beberapa petunjuk dikaitkan dengan dua wanita yang disyaki menconteng perkataan kurang menyenangkan pada mural gergasi potret beberapa pemimpin negara di Taman Cahaya Alam Seksyen U12,. di sini, Isnin lalu.

Timbalan Ketua Polis Selangor, Datuk Arjunaidi Mohamed, berkata berikutan itu pihaknya yakin kes berkenaan dapat diselesaikan dalam tempoh terdekat.

“Buat masa ini kita tidak boleh cakap yang kita sudah kenal pasti suspek kerana kita masih siasat.

“Kita ada beberapa sasaran dan masih buat susulan tetapi kita ada juga petunjuk berhubung perkara itu. Polis akan teruskan siasatan (berdasarkan petunjuk berkenaan),” katanya kepada pemberita di sini, hari ini.

Beliau ditemui selepas menghadiri Mesyuarat Penyelarasan Jawatankuasa Bertindak bersama agensi dan jabatan kerajaan bagi projek inisiatif bersepadu menangani masalah penyalahgunaan dadah di Selangor.

Dalam kejadian Isnin lalu, perbuatan vandalisme ke atas mural gergasi potret beberapa pemimpin negara tersebut disedari seorang pekerja restoran di kawasan itu yang kebetulan melalui lokasi tersebut kira-kira jam 8 pagi.

Mural gergasi memaparkan potret Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Perdana Menteri, Tan Sri Muhyiddin Yassin, Ketua Pengarah Kesihatan, Datuk Dr Noor Hisham Abdullah dan Presiden PAS, Datuk Seri Abdul Hadi Awang itu diconteng dengan perkataan kurang menyenangkan menggunakan cat merah. – Bernama


GAPENA sokong guna bahasa Melayu di acara rasmi

BANGI, 26 Rejab 1443H, Isnin – Gabungan Persatuan Penulis Nasional Malaysia (GAPENA) memberi sokongan penuh terhadap seruan Perdana Menteri, Datuk Seri Ismail Sabri Yaakob supaya bahasa Melayu digunakan dalam acara rasmi di peringkat antarabangsa.

Ketua Satu GAPENA, Datuk Zainal Abidin Borhan berkata, seruan tersebut dilihat bersesuaian bagi menjunjung kedaulatan, kemuliaan dan kedudukan bahasa Melayu di peringkat antarabangsa.

“GAPENA amat mengharapkan perwakilan rasmi Malaysia di peringkat antarabangsa khasnya pejabat Pesuruhjaya Tinggi dan Kedutaan serta Konsulat Malaysia di seluruh dunia dapat memainkan peranan proaktif menyebar-luas proses pengantarabangsaan bahasa Melayu.

“Tindakan yang sewajarnya perlu dilaksanakan bagi menuntut ketegasan supaya semua warganegara Malaysia fasih berbahasa kebangsaan, berikutan masih ramai lagi rakyat Malaysia yang tidak fasih walaupun ia merupakan bahasa kebangsaan.

“Di negara sendiri bahasa Melayu didaulatkan manakala di peringkat antarabangsa ia dimuliakan,” katanya dalam kenyataan, hari ini.

Mengulas lanjut, Zainal Abdin berkata, keutamaan sekarang adalah usaha yang berterusan lagi berkesan mengantarabangsakan bahasa Melayu.

Malah, beliau turut mencadangkan supaya mewujudkan Bahagian Bahasa Melayu Antarabangsa di Dewan Bahasa dan Pustaka (DBP) yang berfungsi seperti British Council.

Malah, Jabatan Atace Pendidikan perlu diberi peranan untuk mempertingkat penyebaran tersebut, disamping diwujudkan jawatan guru bahasa di jabatan berkenaan.

Kelmarin, Ismail Sabri berkata, setiap urusan rasmi negara termasuk mesyuarat dan persidangan antarabangsa akan menggunakan Bahasa Melayu.

Malah, beliau sendiri telah memulakan usaha itu apabila menggunakan Bahasa Melayu ketika mesyuarat dua hala dan sidang media bersama semasa melakukan lawatan rasmi ke Brunei serta Kemboja sebelum ini dan yang terbaharu, Thailand.


Garis panduan kelulusan konsert disemak semula

BANGI, 7 Safar 1444H, Ahad – Garis panduan berhubung kelulusan konsert hiburan yang akan berlangsung di sekitar Kuala Lumpur akan diteliti dan disemak semula.

Menteri Wilayah Persekutuan (KWP), Datuk Seri Shahidan Kassim berkata, semakan baharu perlu dibuat terhadap ketetapan yang diguna pakai Dewan bandaraya Kuala Lumpur (DBKL) yang bertanggungjawab memberikan kelulusan bagi setiap permohonan permit mengadakan konsert.

“Semakan ini penting bagi memastikan setiap konsert hiburan tidak melampaui batasan sehingga memberi pengaruh tidak sihat terutama membabitkan golongan belia di negara ini.

“Ada yang membuat aduan mengenai beberapa konsert yang dibawa itu tidak menepati kehendak pembangunan insan semasa. Kita boleh berhibur tetapi dalam masa yang sama kita mahu ada kesan yang positif.

“Jadi, kementerian (KWP) sebenarnya kami hanya menyediakan premis, jawatankuasa penapis yang beri kelulusan,” katanya seperti dipetik Harian Metro, hari ini.

Shahidan menjelaskan semakan tersebut akan turut membabitkan kelulusan permit konsert yang sudah dikeluarkan DBKL.

Bagaimanapun beliau menjelaskan KWP tidak akan berkompromi walaupun membabitkan artis terkenal sekiranya konsert yang ingin dianjurkan itu mendatangkan kesan negatif terhadap masyarakat terutama belia.

Malah, sebarang keputusan untuk penambahbaikan terhadap garis panduan itu belum diputuskan ketika ini dan hanya akan ditentukan sebaik menelitinya secara terperinci.


Bila SPRM nak ambil tindakan terhadap Zahid?

BANGI, 12 Muharam 1445H, Ahad – Tindakan memberi pelbagai geran dan sumbangan kewangan dengan syarat mengundi Barisan Nasional (BN) dan Pakatan Harapan (PH) jelas satu rasuah menjelang Pilihan Raya Negeri (PRN) pada 12 Ogos ini.

Ramai pihak ternanti-nanti tindakan Suruhanjaya Pencegahan Rasuah Malaysia (SPRM) terhadap ucapan Timbalan Perdana Menteri, Datuk Seri Ahmad Zahid Hamidi di Terengganu yang jelas memberi sogokan dan bercanggah dengan undang-undang negara.

Terdahulu, Ahmad Zahid memaklumkan, Kementerian Kemajuan Desa dan Wilayah (KKDW) bersetuju memperuntuk geran tambahan sebanyak RM100,000 kepada Persatuan Belia Gabungan Lembaga Kemajuan Terengganu Tengah (KETENGAH) bagi tujuan pembangunan aktiviti golongan itu di negeri berkenaan.

Beliau juga Menteri Kemajuan Desa dan Wilayah berkata, jumlah itu mungkin bertambah bergantung kepada prestasi golongan itu dalam PRN pada 12 Ogos ini.

Pengerusi Barisan Nasional (BN) itu yakin gelombang biru dan merah akan mengubah ‘pantai politik’ di Terengganu pada PRN kali ini dengan didukung oleh pemimpin belia serta pengundi berumur 18 hingga 30 tahun dan 31 hingga 40 tahun.

Mengulas perkara itu, Timbalan Presiden PAS, Datuk Seri Tuan Ibrahim Tuan Man berkata, walaupun pelbagai pihak meluahkan kemarahan dan kekecewaan dalam pelbagai platform media sosial di atas ucapan tersebut, SPRM nampaknya masih belum mengeluarkan sebarang kenyataan.

Katanya, ia dilihat jauh beza dengan kenyataan segera terhadap tindakan pihak pembangkang.

“Sehingga menyediakan bas oleh kerajaan Kelantan untuk kemudahan pengundi pulang membuang undi, dengan tiada sebarang syarat sama ada mengundi sesiapa yang mereka suka, dianggap satu kesalahan rasuah,” katanya.


SPR bincang tarikh PRK Kemaman 17 Oktober ini

BANGI, 25 Rabiulawal 1445H, Rabu – Suruhanjaya Pilihan Raya Malaysia (SPR) akan mengadakan mesyuarat khas bagi menetapkan tarikh-tarikh penting Pilihan Raya Kecil (PRK) Parlimen Kemaman pada 17 Oktober ini.

Setiausahanya, Datuk Indera Ikmalrudin Ishak berkata, mesyuarat khas itu akan dipengerusikan Pengerusi SPR, Tan Sri Abdul Ghani Salleh.

Katanya, mesyuarat itu akan membincangkan tarikh Writ Pilihan Raya, hari penamaan calon, hari pengundian, daftar pemilih yang akan digunakan dan persiapan lain bagi melaksanakan pilihan raya berkenaan.

“SPR telah menerima laporan Hakim Pilihan Raya susulan keputusan petisyen pilihan raya di mana mahkamah telah membatalkan keputusan pilihan raya bagi Bahagian Pilihan Raya Parlimen P.040 Kemaman, Terengganu pada 19 November 2022 yang lalu.

“Sehingga tamatnya tempoh 14 hari rayuan, tiada notis rayuan difailkan terhadap keputusan mahkamah tersebut,” katanya dalam kenyataan, hari ini.

Selaras Seksyen 36C Akta Kesalahan Pilihan Raya 1954 dan peruntukan Perlembagaan Persekutuan, SPR akan mengeluarkan notis pilihan raya bagi mengisi kekosongan kerusi dalam tempoh 60 hari dari tarikh akhir ditetapkan untuk pemfailan rayuan.

Menurut Ikmalrudin, satu sidang media akan diadakan sejurus selepas mesyuarat khas berkenaan.

Mahkamah Pilihan Raya Terengganu pada 26 September lalu menerima petisyen yang difailkan seorang pengundi bagi membatalkan kemenangan Ahli Parlimen Kemaman dari Pas, Che Alias Hamid pada Pilihan Raya Umum ke-15 (PRU15).

Keputusan itu dibuat Anselm setelah mendapati wujud unsur sogokan kepada pengundi ketika tempoh kempen pilihan raya bagi Parlimen berkenaan.

Pada 3 Januari lalu, bekas Menteri Besar Terengganu, Datuk Seri Ahmad Said memberitahu, pihaknya memfailkan petisyen memohon mahkamah membatalkan keputusan PRU15 melibatkan Parlimen Marang, Kemaman dan Kuala Terengganu.

Menurut Ahmad, petisyen itu difailkan di Mahkamah Tinggi Kuala Terengganu kerana didakwa berlakunya pengagihan wang secara berleluasa di ketiga-tiga kawasan itu.

Bagaimanapun, pada 12 Februari lalu, Mahkamah Pilihan Raya Terengganu menolak petisyen yang dikemukakan Barisan Nasional (BN) dan mengekalkan kemenangan calon PAS, Che Alias Hamid di Parlimen Kemaman pada PRU15.

Hakim Datuk Mohamad Abazafree Mohd Abas membuat keputusan tersebut selepas bersetuju bantahan awal responden Ahli Parlimen Kemaman terhadap petisyen keputusan bagi Parlimen tersebut.

Namun, pada 2 Mei lalu, Mahkamah Persekutuan memerintahkan petisyen pilihan raya yang difailkan untuk mencabar keputusan PRU15 bagi Parlimen Kemaman dikembalikan ke Mahkamah Tinggi untuk perbicaraan penuh.

Panel tiga hakim diketuai Ketua Hakim Negara, Tun Tengku Maimun Tuan Mat membenarkan rayuan yang dikemukakan oleh BN dan pengundi dari Parlimen Kemaman supaya mahkamah mendengar perbicaraan penuh petisyen berkenaan.


Parlimen tergantung mungkin tidak berlaku: Penganalisis

KUALA LUMPUR, 9 Muharram 1443H, Rabu – Situasi Parlimen tergantung berkemungkinan tidak berlaku dalam kemelut politik negara yang menyaksikan pemilihan calon perdana menteri kesembilan.

Timbalan Pengarah Institut Kajian Etnik, Universiti Kebangsaan Malaysia (UKM) Profesor Dr Kartini Aboo Talib berkata ini kerana jika berlaku sebarang konflik dalam badan eksekutif, ia akan kembali kepada Demokrasi Raja Berperlembagaan dengan merujuk Perlembagaan Malaysia untuk menyelesaikan kemelut.

“Proses yang berlaku sekarang bukan semudah yang dijangka. Pengutipan kepada akuan bersumpah dan melihat kepada pengukuran kepercayaan di Dewan Rakyat atas wakil yang paling dipercayai untuk mengemudi kerajaan agar ia lebih stabil,” katanya.

Beliau berkata demikian ketika menjadi tetamu program Malaysia Petang Ini bertajuk ‘Calon PM: Nilai Undi Ahli Parlimen’ terbitan Bernama TV hari ini.

Semalam, Yang Dipertua Dewan Rakyat Datuk Azhar Azizan Harun menerusi notis bertarikh 17 Ogos meminta 220 Ahli Dewan Rakyat menyerahkan satu surat akuan bersumpah bagi menamakan seorang calon perdana menteri.

Notis itu bagi membolehkan seorang daripada mereka yang mempunyai kepercayaan majoriti dilantik sebagai perdana menteri susulan peletakan jawatan Tan Sri Muhyiddin Yassin, yang juga Ahli Parlimen Pagoh, Isnin lepas.

Menyentuh Perbincangan Khas Raja-Raja Melayu pada Jumaat ini, Kartini berkata Majlis Raja-Raja mungkin boleh menggunakan ‘Titah Diraja’ yang sedia ada bagi memikirkan sama ada perlu mengenakan penalti terhadap mereka yang kembali mengganggu-gugat kestabilan Parlimen dan kabinet.

“Mungkin ada mungkin tidak, kita kena semak Perlembagaan sejauh mana Raja Berperlembagaan mempunyai kuasa untuk mengeluarkan ‘Titah Diraja’ yang menasihati jika ada pertelingkahan, mungkin Ahli Dewan Rakyat boleh digantung,” katanya.

Beliau berkata ia bukan untuk menghukum ahli politik atau wakil rakyat malah lebih kepada mendisiplinkan mereka.

Kartini juga berharap persefahaman rentas parti akan dilaksanakan oleh kerajaan berikutnya supaya Rang Undang-Undang Anti-Lompat Parti dapat dibentangkan di Parlimen. – Bernama


Lebih 250 wakil NGO hadir sidang tergempar kalimah Allah 2.0

Oleh Siti Hafidah Abd Ghaffar

KUALA LUMPUR, 1 Syaaban 1442H, Ahad – Lebih 250 wakil daripada 50 pertubuhan bukan kerajaan hadir persidangan tergempar NGO-NGO Islam dan tokoh-tokoh masyarakat dalam isu kalimah Allah 2.0, hari ini.

Persidangan selama hampir dua jam itu antara lain membincangkan secara strategik mengenai kes kalimah Allah yang sedang dihadapi umat Islam ketika ini.

Turut hadir dalam persidangan tersebut ialah Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya; Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar dan Presiden Persatuan Kebajikan Darul Islah (Perkid), Ustaz Masridzi Sat.

Antara lain yang kelihatan ialah Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari; Pengerusi Gabungan Pertubuhan Masyarakat Sivil Malaysia (MACSA), Lukman Sheriff Alias dan wakil Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris.

Persidangan itu berlangsung di Kelab Sultan Sulaiman, di sini, dilaksanakan selepas Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Dalam persidangan tersebut, sebanyak enam resolusi telah dikemukakan hasil perjumpaan NGO-NGO Islam itu.


Penguatkuasaan undi 18 tahun, daftar automatik dijangka Julai 2021

KUALA LUMPUR, 17 Rabiulawal 1442H, Selasa – Penguatkuasaan usia kelayakan mengundi 18 tahun dan pendaftaran pemilih secara automatik dijangka dilaksanakan selewat-lewatnya pada Julai tahun depan.

Perkara itu dimaklumkan Menteri di Jabatan Perdana Menteri (Parlimen dan Undang-Undang), Datuk Takiyuddin Hassan dalam jawapan bertulis, hari ini bagi menjawab soalan Lim Lip Eng (PH-Kepong) berhubung status usia kelayakan mengundi 18 tahun dan daftar pemilih secara automatik.

Takiyuddin berkata, persiapan yang dilaksanakan Suruhanjaya Pilihan Raya (SPR) meliputi penyediaan pindaan kepada Peraturan-Peraturan Pilihan Raya (Pendaftaran Pemilih) 2002 dan undang-undang lain yang berkaitan.

Selain itu, suruhanjaya berkenaan kini giat menyediakan prosedur operasi standard (SOP), sistem dan infrastruktur bagi tujuan pelaksanaan umur kelayakan mengundi 18 tahun serta daftar pemilih secara automatik.

Katanya, bagi maksud membantu SPR dalam menyediakan SOP daftar pemilih secara automatik, beberapa sesi libat urus bersama jabatan dan agensi kerajaan dijalankan.

Antaranya seperti Unit Pemodenan Tadbiran dan Perancangan Pengurusan Malaysia (MAMPU), Jabatan Perdana Menteri (JPM), Kementerian Dalam Negeri (KDN), Jabatan Pendaftaran Negara (JPN), Jabatan Penjara Malaysia, Pejabat Ketua Pendaftar Mahkamah, Kementerian Kesihatan (KKM), Angkatan Tentera Malaysia (ATM) dan Polis Diraja Malaysia (PDRM).

“SPR juga mengadakan beberapa sesi libat urus bersama parti politik dari blok kerajaan dan pembangkang, pertubuhan bukan kerajaan (NGO), masing-masing antara 3 Oktober hingga 3 Disember 2019.

“Kerjasama sedang dijalin antara SPR dan JPN melalui Jawatankuasa Pasukan Petugas SPR dan JPN dalam persiapan melaksanakan pendaftaran pemilih secara automatik dan urusan lain yang berkaitan,” katanya.

Justeru, beliau berkata, SPR menjangkakan semua persiapan yang sedang diambil tindakan akan dapat disiapkan dalam tempoh 18 hingga 24 bulan dari tarikh kelulusan pindaan oleh Dewan Negara pada 25 Julai, tahun lalu.

“Sehubungan itu, jangkaan tarikh pelaksanaan adalah selewat-lewatnya pada Julai 2021,” katanya.


Kes anak Loh jadi pengajaran, perlu lebih prihatin buat draf undang-undang

Oleh Zuhayati Yazid

KUALA LUMPUR, 19 Rejab 1443H, Isnin – Isu pengislaman tiga anak Loh Siew Hong perlu dijadikan pengajaran kepada semua rakyat terutama pemimpin-pemimpin Islam supaya lebih prihatin dalam membuat draf undang-undang.

Pengerusi Pertubuhan-Pertubuhan Pembela Islam (PEMBELA), Aminuddin Yahaya berkata, sangat malang kes sebegini berlaku di negara majoriti Islam, tetapi disebabkan undang-undang, buat masa ini semua pihak perlu akur.

“Hanya disebabkan satu kalimah undang-undang sahaja, ia membawa keputusan yang besar,” katanya merujuk kepada perkataan bahasa Inggeris ‘parent’ dalam undang-undang berkaitan yang digunakan dalam hujah perbicaraan hingga menyebabkan hak penjagaan anak-anak mualaf itu jatuh ke tangan ibu yang bukan Islam.

Beliau menuntut supaya Perlembagaan Persekutuan versi Bahasa Melayu dijadikan teks rasmi bagi segala proses dan rujukan perundangan (teks sahih).

“Sekarang ini, kita masih menggunakan versi Bahasa Inggeris dan terbukti telah banyak terkhilaf kerana antaranya teknikaliti terjemahan,” katanya.

Mahkamah Tinggi hari ini memerintahkan tiga orang kanak-kanak yang telah diislamkan tanpa kebenaran dikembalikan kepada ibu kandungnya serta merta.

Terdahulu, Aminuddin menyuarakan rasa kecewa dan terkilan namun akur dengan keputusan berkenaan.

“Secara umum agak kecewa dan terkilan perkara ini terpaksa diserahkan semula kepada ibunya tetapi itu kehendak undang-undang, kita akur,” katanya.

Katanya, perjuangan dalam isu ini tidak terhenti begitu sahaja sebaliknya akan diteruskan dan akan diserahkan kepada peguam untuk mengadakan perbincangan dan tindakan selanjutnya.

“Kami NGO akan terus menjelaskan kisah sebenar dan minta faham isu yang sebenar,” katanya.

Beliau bagaimanapun menyeru supaya tidak berlaku cubaan untuk menukar agama seperti yang pernah berlaku dalam kes-kes sebelum ini.

Terdahulu, Siew Hong juga mendakwa anaknya dilarikan ketika dia menerima rawatan selepas beliau dicederakan dan didera bekas suaminya, Nagahswaran pada 2019.

Nagahswaran, dikatakan menukar agama tiga kanak-kanak itu kepada Islam tanpa kebenarannya.

Ketika ini, ketiga-tiga anak, Low Siew Hong iaitu pasangan kembar berusia 14 tahun dan seorang lelaki berusia 10 tahun diletakkan di bawah jagaan Jabatan Kebajikan Masyarakat (JKM) dan Jabatan Agama Islam Perlis walaupun sebelum ini wanita itu telah mendapat hak penjagaan penuh.


Jualan asing susut kepada RM27.8 juta minggu lalu

KUALA LUMPUR, 24 Safar 1442H, Isnin – Pelabur asing meneruskan kegiatan melupuskan ekuiti tempatan minggu lepas, walaupun pada jumlah yang sederhana iaitu RM27.8 juta bersih ekuiti tempatan berbanding RM543.7 juta, satu jumlah yang begitu besar pada minggu sebelumnya.

Ini merupakan jumlah aliran keluar bersih asing tahunan kedua terkecil setakat tahun 2020, kata ahli ekonomi Bank Islam Malaysia Bhd, Adam Mohamed Rahim.

Beliau berkata, Bursa Malaysia memulakan minggu urus niaga dengan baik, menyaksikan pelabur asing membeli sehingga RM34.3 juta bersih ekuiti tempatan pada Isnin.

Ini diikuti dengan indeks FBM KLCI yang ditutup 0.8 peratus lebih tinggi pada 1,512.4 mata pada hari yang sama, selari dengan prestasi pasaran serantau yang lain.

“Kebimbangan mengenai peningkatan jangkitan COVID-19 di seluruh dunia pada Isnin telah ditenggelami oleh keadaan kesihatan Presiden Donald Trump yang semakin baik dan ini membantu menenangkan pelabur terutama kepada perkara yang berkaitan dengan ketidakpastian politik,”kata beliau kepada Bernama.

Bagaimanapun Adam berkata, pada Selasa, pelabur asing bertindak melupuskan RM66.8 juta bersih ekuiti tempatan, sekali gus menghapus aliran masuk bersih asing pada Isnin.

Kegiatan pengambilan untung amat nyata pada kaunter pembuat sarung tangan seperti Top Glove dan Hartalega, dengan kedua-duanya mencatatkan penyusutan 3.1 peratus pada Selasa.

“Ini meskipun pasaran serantau kembali yakin selepas terdapat laporan menyatakan perjanjian dengan penggubal undang-undang berkenaan lebih banyak bantuan coronavirus berpotensi untuk dicapai, terutamanya apabila Presiden Trump dikatakan meninggalkan hospital selepas menerima rawatan untuk virus berkenaan,” kata beliau.

Keadaan kembali lesu pada Rabu selepas Trump memberi arahan agar perbincangan untuk satu lagi pusingan bantuan untuk ekonomi dihentikan sehingga selepas pilihan raya presiden.

Sehubungan itu, pelabur antarabangsa telah menjual sejumlah RM161.4 juta bersih ekuiti tempatan, dan ini telah mengheret turun FBM KLCI sebanyak 1.3 peratus untuk ditutup di bawah 1,500 mata sementara pasaran serantau Asia yang lain seperti Korea Selatan dan Taiwan berada dalam zon hijau.

Pelabur luar pesisir kembali ke Bursa Malaysia pada Khamis, walaupun pada paras yang boleh diuruskan berjumlah RM38.6 juta bersih.

Harapan untuk beberapa bantuan rangsangan pulih kembali selepas Trump berkata beliau telah bersedia untuk menandatangani beberapa langkah sokongan termasuk sokongan untuk individu, perniagaan kecil dan penerbangan.

Malah, S&P 500 mengukuh pada Rabu kepada paras tertinggi dalam tempoh sebulan ketika ditutup, selepas Trump dalam ciapannya menyatakan sokongan beliau untuk pakej-pakej berkenaan.

“Ini sedikit sebanyak membantu meredakan sebahagian daripada kegelisahan dari sudut politik yang mana Ketua Pembangkang Datuk Seri Anwar Ibrahim berkata (mendakwa) beliau telah mendapat perkenan menghadap Yang di-Pertuan Agong esok,” kata beliau.

Pelabur antarabangsa terus meningkatkan aktiviti belian pada Jumaat dengan menguasai sejumlah RM127.4 juta bersih ekuiti tempatan dengan para pelabur menunjukkan keyakinan (masih berhati-hati) bahawa kongres AS akan mencapai persetujuan untuk langkah-langkah rangsangan fiskal, bertujuan memulihkan ekonomi.

Bursa tempatan mengambil petunjuk daripada belian bersih asing untuk ditutup 0.7 peratus lebih tinggi pada 1,530.4 mata, paras yang tidak dilihat dalam tempoh lebih daripada dua minggu.

Berdasarkan asas tahunan setakat ini (YTD), dana asing telah mengeluarkan sejumlah RM22.3 bilion bersih ekuiti tempatan daripada Bursa Malaysia.

Sekiranya dibandingkan dengan rakan Asia yang lain seperti Korea Selatan, Taiwan, Thailand, Indonesia dan Filipina, Malaysia masih lagi mempunyai aliran keluar bersih ketiga terkecil berdasarkan asas tahunan setakat ini.

Korea Selatan dan Taiwan mempunyai aliran keluar bersih asing terbesar YTD, masing-masing melebihi AS$20 bilion dan dari segi penyertaan, pelabur asing kekal aktif di Bursa Malaysia dengan purata nilai dagangan harian yang menggalakkan, melepasi RM1.0 bilion. – Bernama


Loji Pertamina di Indonesia meletup

JAKARTA,11 Ramadan 1444H, Ahad – Loji penapisan milik unit PT Kilang Pertamina (KPI) meletup sehingga mengakibatkan sembilan cedera di barat Indonesia, semalam.

KPI dalam kenyataan memaklumkan, letupan dalam pemampat gas itu menyebabkan kecederaan ‘ringan’ kesan serpihan kaca, selain merosakkan beberapa rumah di Dumai, Sumatera.

Bagaimanapun sehingga kini punca kejadian masih disiasat.

Jurucakap KPI memohon maaf atas insiden selain menjelaskan proses pemulihan sedang dilakukan selepas api berjaya dipadamkan.

“Operasi beberapa unit terjejas dan dihentikan susulan kejadian, namun yang selebihnya beroperasi seperti biasa,” katanya dalam kenyataan, hari ini.

Mac lalu kira-kira 20 maut dalam kebakaran di terminal minyak Plumpang bawah Pertamina di Jakarta – antara yang tertua dan terbesar di negara ini. – Agensi


DAPSY langgar Perlembagaan, Akta Bahasa Kebangsaan 1963

KUCHING, 2 Muharram 1442H, Khamis – Tindakan Pemuda Sosialis DAP (DAPSY) Sarawak menampal pelekat dalam bahasa Cina di beberapa buah papan tanda jalan di sekitar bandar raya ini boleh dianggap sebagai perbuatan tidak peka dengan sentimen masyarakat majmuk di negeri ini.

Menteri Muda di Jabatan Ketua Menteri (Hal Ehwal Islam dan Dewan Bandaraya Kuching Utara (DBKU), Datuk Dr Abdul Rahman Junaidi berkata, perbuatan ini juga melanggar Perlembagaan Persekutuan dan Akta Bahasa Kebangsaan 1963.

“DAP tidak sepatutnya mengheret DBKU dalam (memenuhi kehendak agenda) politik mereka. Mereka tidak sepatutnya terikut-ikut dengan apa yang dilakukan (tanpa mengambil kira sensitiviti di antara kaum seperti) di Semenanjung Malaysia,” katanya dalam kenyataan di sini.

Beliau berkata demikian ketika mengulas tindakan sekumpulan ahli DAPSY Sarawak hari ini yang menampalkan pelekat dalam bahasa Cina pada beberapa papan tanda jalan di bandar raya ini atas alasan ia perlu diterjemahkan dalam bahasa itu untuk keperluan pelancong dari China.

Tindakan yang diketuai bekas Ahli Parlimen Stampin, Julian Tan itu turut ditularkan di media sosial dan telah mengundang pelbagai komen daripada netizen.

Menurut Dr Abdul Rahman, tindakan itu dianggap vandalisme dan melanggar peraturan DBKU kerana ia tidak mendapat kebenaran terlebih dahulu daripada pihak berkuasa tempatan itu.

Sementara itu, Timbalan Ketua Pemuda Parti Pesaka Bumiputera Bersatu (PBB), Fazzrudin Abdul Rahman menyifatkan tindakan DAPSY Sarawak ini sebagai sengaja untuk mengeksploitasikan isu bahasa yang boleh mencetuskan ketegangan kaum.

Katanya, Pemuda PBB yakin semua rakyat di Sarawak yang terdiri dari pelbagai latar belakang kaum dan agama menyayangi bahasa dan budaya masing-masing tetapi pada masa yang sama perlu bersikap realistik dalam mempertahankan keharmonian kaum yang dinikmati selama ini.

“Budaya politik negatif sebegini sememangnya tidak diterima di Sarawak yang amat menghargai perpaduan,” katanya dalam satu kenyataan.— Bernama


WHO beri amaran wabak taun di Haiti kritikal

GENEVA, 7 Rabiulawal 1444H, Selasa – Pertubuhan Kesihatan Sedunia (WHO) tidak menolak kemungkinan angka kematian wabak taun di Haiti lebih tinggi daripada yang dilaporkan, bahkan dijangka akan terus meningkat.

Agensi kesihatan itu memberi amaran bahawa pelbagai krisis di negara berkenaan akan merumitkan usaha menangani penularan wabak.

Terdahulu, Haiti memaklumkan sekurang-kurangnya tujuh kematian dilaporkan akibat taun, sekali gus mencetuskan kebimbangan terhadap wabak yang kembali menular selepas hampir tiga tahun.

Pelbagai kes yang disyaki telah dikesan di Carrefour-Feuilles di pinggir ibu kota Port-au-Prince, dan di kawasan kejiranan pantai Cite Soleil.

Keadaan di Haiti bertambah buruk dalam beberapa minggu kebelakangan ini berikutan sekatan, kekurangan bahan api, demontrasi, rompakan dan mogok awam.

“Keadaan ini sangat merumitkan usaha tindak balas kemanusiaan. Situasi seperti cepat berlaku dan kemungkinan kes lebih awal tidak dapat dikesan,” kata jurucakap WHO, Christian Lindmeier.

Beliau juga tidak menolak kemungkinan angka kematian terkini jauh lebih tinggi daripada yang dilaporkan.

“Dengan keadaan kemanusiaan sedia ada, keadaan kebersihan dan kawasan yang dikawal oleh kumpulan yang tiada akses  membawa bantuan, malangnya kita menjangkakan kes akan menjadi lebih tinggi,” katanya.

Lindmeier berkata, permohonan sedang diusahakan untuk dikemuka kepada kumpulan penyelaras antarabangsa bagi pemerolehan vaksin taun oral.

Bagaimanapun, ketersediaan vaksin global adalah terhad dengan permintaan melebihi bekalan.

Taun adalah jangkitan cirit-birit akut dalam usus kecil yang kadangkala menyebabkan dehidrasi sehingga membawa maut.

Ia biasanya dijangkiti daripada makanan atau air yang tercemar dengan bakteria vibrio cholerae.- Agensi


Tanah Rizab Melayu makin berkurang, tanah haram Musang King berleluasa

BANGI, 6 Muharram 1442H, Selasa – Pemerhati politik, Prof Dr Ridhuan Tee Abdullah percaya tindakan meluluskan tanah kepada ultra kiasu akan dikutuk oleh generasi akan datang.

“Sejak dahulu kita dibelikan dengan duit. Akhirnya, semua tergadai.

“Maruah agama, bangsa, negara dan tanah air tergadai. Tidak adakah sekelumit rasa bersalah menggadaikan semua ini.

“Dosa besar sebegini tidak oleh diampunkan. Tidak kira siapa terlibat, termasuk dalam kalangan pembesar, jika ada,” katanya menerusi hantaran di Facebook hari ini.

Lantaran itu Prof Ridhuan Tee menggesa pihak tertentu untuk mengkaji serta mengambil semula tanah yang sudah tergadai bagi mengelakkan situasi seperti Genting Highland tidak lagi berulang.

“Daripada 99 tahun telah menjadi 999 tahun, mungkin selama-lamanya. Menyesal kemudian tidak berguna.

“Siasatlah hingga ke akar umbi. Ambil tindakan tegas, meskipun mereka bergelar pembesar dan jerung. Pengkhianat kepada agama, bangsa dan negara terlalu besar dosanya,” katanya.

Pada masa sama, Dr Ridhuan Tee hairan apabila Tanah Rizab Melayu yang ‘halal’ semakin hilang dan berkurang, manakala tanah haram Musang King, tidak berkurang, makin bertambah dan berleluasa.

“Hairan sungguh! Yang halal tidak dijaga, yang haram dibiarkan bermaharajalela. Inilah kuasa wang ultra kiasu.

“Dengan wang dan ‘durian king’, mereka rasuahkan anak-anak kita, daripada pejabat tanah hinggalah kepada pemimpin. Kita tutup mata. Hanyut dengan duit, duit, duit,” dakwanya.

Beliau turut mempersoalkan berapa banyak lagi tanah berdaulat tergadai begitu sahaja.

“Sudah banyak tanah berdaulat terlepas kepada ultra kiasu negara jiran yang dahulunya tanah Singa. Apa dah jadi.

“Berapa banyak lagi tanah ini akan terlepas. Cuba buat kajian tanah-tanah dan aset-aset yang sudah terlepas kepada ultra kiasu, tidak perlu saya sebut negerinya. Jika tanah Singa pun sudah terlepas, Pulau Batu Putih pun terlepas. Inilkan pula Pulau Pisang yang sedang menjadi pertikaian.

“Ultra kiasu terus tinggal di tanah yang luas. Peribumi tinggal di rumah pangsa. Wajarkah semua ini,” soalnya.


Lebih 1,100 rakyat Palestin dibatalkan permit memasuki Israel dan Baitulmaqdis

BAITULMAQDIS, 11 Syawal 1443H, Khamis – Lebih 1,100 rakyat Palestin akan dibatalkan permit masuk mereka dalam peningkatan terbaharu Israel terhadap hukuman kolektif yang menyalahi undang-undang.

Langkah kejam yang diterima pakai baru-baru ini oleh Kabinet keselamatan Israel akan diperluaskan untuk menghukum sepupu, datuk dan nenek warga Palestin yang dilabel sebagai pengganas oleh negara apartheid itu.

Sehingga Mac, hanya saudara rapat peringkat pertama — ibu bapa dan adik-beradik — dibatalkan permit mereka untuk memasuki Israel dan menduduki Baitulmaqdis sebagai hukuman atas dakwaan keganasan oleh ahli keluarga terdekat.

Walau bagaimanapun, langkah-langkah yang diperkenalkan baru-baru ini rentetan serangan akan melihat amalan menyalahi undang-undang ini diperluaskan untuk menyasarkan saudara peringkat kedua seperti sepupu, datuk, nenek, jiran dan kawan rapat, walaupun tidak ada tanda bahawa mereka mempunyai pengetahuan awal tentang serangan atau memberikan sebarang bantuan kepada penyerang.

Israel memulakan sistem permit untuk menguatkuasakan sekatan ke atas pergerakan rakyat Palestin.

Ia memerlukan semua penduduk Palestin di wilayah pendudukan mendapatkan permit untuk memasuki Israel, termasuk Baitulmaqdis Timur, untuk sebarang tujuan termasuk kerja, rawatan perubatan dan lawatan keluarga.

Permit juga digunakan untuk mengawal pergerakan rakyat Palestin apabila mereka melalui pos pemeriksaan tentera dan polis.

Menteri-menteri dalam Kabinet keselamatan dikatakan pada mulanya meminta sekumpulan saudara yang lebih besar dikenakan sekatan, dengan seorang anggota Kabinet meminta untuk mengenakan sekatan terhadap seluruh puak ‘pengganas’.

Bagaimanapun, menurut Haaretz, pegawai keselamatan menentang idea ini, dengan alasan bahawa ia sudah terlalu jauh. Puak di Tebing Barat boleh merangkumi sehingga 15,000 atau bahkan 50,000 orang.

Peninggalan era mandat British, hukuman kolektif adalah salah satu langkah paling ekstrem yang telah dilakukan Israel terhadap rakyat Palestin.

Selepas melanjutkan pendudukannya ke Tebing Barat dan Baitulmaqdis Timur pada tahun 1967, ia menjadi amalan biasa dengan perobohan rumah yang menghukum.

Dasar ini, mengikut definisi, bertujuan untuk mencederakan orang yang tidak melakukan apa-apa kesalahan dan disyaki tidak melakukan kesalahan, tetapi hanya berkaitan dengan rakyat Palestin yang telah menyerang atau cuba menyerang orang awam atau pasukan keselamatan Israel. – Agensi


Parti Melayu berpecah, PH berpotensi menang PRU15: PAS

BANGI, 14 Muharram 1444H, Jumaat – PAS disaran mencari jalan mewujudkan ‘Kerusi Muafakat Nasional’ bersama UMNO-Barisan Nasional (BN) bagi mengelak Pakatan Harapan (PH) mendominasi Pilihan Raya Umum ke-15 (PRU15).

Ahli Jawatankuasa PAS Pusat, Dr Mohd Zuhdi Marsuki berkata, hanya Muafakat Nasional (MN) dapat menyekat kemaraan PH yang dipercayai akan memperoleh kemenangan besar sekiranya keadaan dibiarkan tanpa sebarang usaha.

“Ketika ini semua parti Melayu berpecah-belah dalam pelbagai gabungan, termasuk BN, Perikatan Nasional (PN) dan Gerakan Tanah Air (GTA).

“Dengan wujudnya tiga gabungan BN, PN dan GTA kali ini, risiko untuk PH menang pasti lebih tinggi.

“Jadi melalui kaedah ini sahaja iaitu melalui MN, kita mampu menyekat kemenangan PH walaupun harapan untuk membentuk kerjasama PAS-UMNO seperti termaktub dalam piagam dulu masih jauh untuk dicapai,” katanya dalam kenyataan, hari ini.

Beliau menegaskan, usaha menghalang kemenangan PH wajib dilakukan segera dengan menerokai potensi MN dalam mencapai kejayaan.

Tegasnya, di Semenanjung Malaysia, terdapat 27 kerusi yang sangat berisiko untuk jatuh ke tangan PH sekiranya UMNO dan PAS bertembung.

Dalam situasi itu, katanya, UMNO dan PAS tidak boleh bertembung di kerusi berkenaan dan kedua-dua parti perlu mencapai persefahaman.

Katanya, kawasan berkenaan boleh dinamakan sebagai ‘kerusi MN’ dan kedua-dua parti kembali ke meja rundingan untuk mengelak berlaku pertembungan semasa sendiri.

“Namun adalah lebih baik sekiranya di kerusi-kerusi MN ini, UMNO dan PAS boleh membentuk jentera bersama supaya calon mereka boleh menang selesa,” katanya.


Putrajaya saksikan persaingan 6 penjuru

Oleh Ainul Illia Meor Suzurudin

PUTRAJAYA, 10 Rabiulakhir 1444H, Sabtu – Kerusi Parlimen P125 Putrajaya bakal menyaksikan pertandingan enam penjuru antara Parti Pejuang Tanah Air (Pejuang), Barisan Nasional (BN), Perikatan Nasional (PN), Pakatan Harapan (PH) dan Parti dan dua calon Bebas.

Enam calon masing-masing mengemukakan borang pencalonan untuk bertanding pada Pilihan Raya Umum ke-15 (PRU15) sehingga tempoh penamaan calon ditutup jam 10 pagi tadi.

Kerusi Putrajaya membabitkan Calon Pejuang, Datuk Mohd Rosli Ramli, penyandang, Datuk Seri Tengku Adnan Tengku Mansor (Barisan Nasional), Datuk Dr Radzi Jidin (Perikatan Nasional), Dr Noraishah Mydin Abdul Aziz (Pakatan Harapan), Samsudin Mohamad Fauzi (Bebas) dan Lim Fice Bee (Bebas).

Tengku Adnan menjadi calon pertama mengemukakan borang berkenaan ketika tempoh penamaan calon dibuka pada jam 9 pagi di Pusat Penamaan Calon di Dewan Serbaguna, Presint 9 di sini.

Ia kemudian diikuti calon PN, Dr Radzi yang mengemukakan borang pencalonan pada jam 9.03 pagi, calon Bebas, Samsudin Mohamad Fauzi pada jam 9.05 pagi, calon Bebas, Lim Fice Bee pada jam 9.08 minit pagi, Dr Noraishah dari PH pada jam 9.10 pagi dan Mohd Rosli dari Pejuang pada jam 9.14 pagi.

Borang pencalonan berkenaan dikemukakan kepada Pengurus Pilihan Raya Parlimen Putrajaya, Shamshul Joehari Zainal Mokhtar.

Untuk rekod, Datuk Seri Tengku Adnan Tengku Mansor adalah Ahli Parlimen pertama di Putrajaya dan berjaya mempertahankan BN di kerusi itu sejak empat penggal lalu.

Pada PRU14, Tengku Adnan menang dengan majoriti 3,372 undi mengalahkan calon PAS, Zainal Abidin Kidam dan PKR, Datuk Dr. Samsu Adabi Mamat.

PRU15 bermula hari ini dengan proses penamaan calon di 222 pusat penamaan di seluruh negara.


Penggunaan katil ICU COVID-19 sudah capai 83 peratus

BANGI, 9 Syawal 1442H, Jumaat – Malaysia sudah mencapai 83 peratus kadar penggunaan katil unit rawatan rapi (ICU) COVID-19 di seluruh negara setakat 20 Mei, kata Tan Sri Dr Noor Hisham Abdullah.

Menerusi data yang dikongsikan Ketua Pengarah Kesihatan Malaysia hari ini, sebanyak 11 negeri sudah mencapai kadar penggunaan katil yang tinggi melebihi 70 peratus.

Ia membabitkan Kuala Lumpur, Pulau Pinang, Selangor, Perak, Kedah, Sarawak, Putrajaya, Kelantan, Negeri Sembilan, Johor dan Melaka.

Selain itu, sebanyak 32 hospital kerajaan juga direkodkan dengan kadar penggunaan katil ICU COVID-19 melebihi 70 peratus, termasuk di Sabah dan Sarawak.

Dr Noor Hisham dalam satu kenyataan berkata, sistem kesihatan negara menghadapi tekanan yang sangat besar dan memerlukan bantuan semua pihak untuk memutuskan rantaian jangkitan COVID-19.

“Lakukanlah kawalan pergerakan kendiri dengan kekal di rumah. Sekiranya terdapat urusan penting di luar, pastikan patuh kepada SOP.

“Majikan diseru untuk memberi kebenaran kepada pekerja untuk bekerja dari rumah (BDR) dan menghadkan bilangan pekerja yang hadir ke pejabat pada satu-satu masa,” katanya.


Agong berkenan terima menghadap PM untuk mesyuarat Pra-Kabinet

KUALA LUMPUR, 4 Rabiulawal 1442H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Perdana Menteri Tan Sri Muhyiddin Yassin untuk mesyuarat Pra-Kabinet di Istana Negara.

Istana Negara dalam kenyataan yang dimuat naik menerusi Facebook memaklumkan sesi hari ini berlangsung selama satu jam bermula 8 pagi.

“Mesyuarat Pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama Perdana Menteri berkenaan urusan dan isu-isu berkaitan kerajaan,” menurut kenyataan itu.

Turut dimuat naik bersama kenyataan itu, empat keping gambar menunjukkan Muhyiddin mengadakan pertemuan dan perbincangan bersama Seri Paduka. – Bernama


Arab Saudi akan benar ibadah umrah secara berperingkat

BANGI, 26 Muharram 1442H, Isnin – Kerajaan Arab Saudi akan membenarkan umat Islam melaksanakan ibadah umrah secara berperingkat.

Tabung Haji yang memetik Saudi Gazette berkata, bermula 15 September, Arab Saudi akan mengangkat sebahagian daripada sekatan kemasukan antarabangsa.

“Kebenaran hanya diberikan kepada beberapa kategori warganegara Arab Saudi dan negara anggota Majlis Kerjasama Teluk (GCC) serta bukan warganegara Arab Saudi berpandukan kepada langkah pematuhan pencegahan COVID-19.

“Kerajaan Arab Saudi akan mengumumkan cadangan menarik balik sekatan kemasukan sepenuhnya di semua pintu masuk 30 hari sebelum tarikh 1 Januari 2021,” kata TH dalam kenyataan, hari ini.

Seperti mana negara lain yang terjejas COVID-19, Arab Saudi juga mengambil langkah memperketatkan sekatan pergerakan ke negara itu, bagi mengekang penularan pandemik.

Langkah itu termasuklah hanya membenarkan sekitar 1,000 jemaah menunaikan ibadah haji tahun ini.

Terdahulu, Timbalan Menteri Haji, Umrah dan Hal Ehwal Haji, Dr Hussein Al-Sharif berkata, kementeriannya sedia untuk memulakan persiapan bagi musim umrah.


Pakistan gesa bantu Afghanistan pulihkan ekonomi

ISLAMABAD, 10 Safar 1443H, Jumaat – Pakistan menggesa kuasa dunia membina hubungan dengan Taliban yang kini membentuk kerajaan Afghanistan – bagi mengelakkan risiko ketidakstabilan negara seperti yang berlaku tiga dekad lalu.

Penasihat Keselamatan Pakistan, Moeed Yusuf mengingatkan komuniti antarabangsa tidak mengulangi kesilapan lalu dengan membiarkan kehidupan rakyat Afghanistan terjejas sehingga dibelenggu krisis kemanusiaan.

Katanya, dengan keterlibatan semua ia mampu membantu ekonomi Afghanistan kembali pulih dan ‘beroperasi’ dengan lebih baik.

“Kami cuba memastikan supaya semua pihak memahami kepentingan dan tidak melakukan kesilapan lama.

“Penting untuk mencari keadilan dan kestabilan di Afghanistan, dan perkara itu menjadi fokus utama kami buat masa in,” katanya.

Kenyataan itu dibuat ketika kuasa dunia berdebat dan penerimaan pembentukan kerajaan baharu di Kabul yang didominasi oleh Taliban, bulan lalu.

Pakistan yang merupakan negara jiran mengulangi kuasa dunia supaya berunding dengan kerajaan baharu itu dan menyediakan bantuan kemanusiaan dan beberapa bantuan lain.

Ini bagi mengelakkan berlakunya keruntuhan ekonomi di negara berkenaan.

Isnin lalu, beberapa negara berjanji untuk menyumbang AS$1.1bilion untuk bantuan makanan dalam persidangan Pertubuhan Bangsa-Bangsa Bersatu (PBB) dalam usaha mengatasi kemiskinan penduduk Afghanistan. – Agensi


Tedros dilantik semula ketuai WHO untuk penggal ke-2

LONDON, 24 Syawal 1443H, Rabu – Ketua Pengarah Pertubuhan Kesihatan Sedunia (WHO), Tedros Adhanom Ghebreyesus dilantik semula untuk penggal kedua selama lima tahun oleh negara anggota agensi kesihatan Pertubuhan Bangsa-Bangsa Bersatu (PBB) itu.

Tiada calon lain yang mencabar Tedros bagi jawatan berkenaan, di tengah-tengah kesukaran berterusan ekoran wabak pandemik COVID-19.

Sambil menahan sebak dan terharu, Tedros menyifatkan dirinya sebagai ‘anak perang’ selepas menandatangani kontrak lanjutan jawatan itu.

“Ini sangat menggembirakan,” katanya ketika berucap ringkas selepas pelantikan itu.

Beliau berkata bahawa kematian adik lelakinya di awal usia telah membawa tuahnya ke WHO.

Tedros – bekas menteri kerajaan dari Ethiopia – telah mengetuai WHO sepanjang pengurusan mengenai tindak balas global terhadap COVID-19 dan berdepan pelbagai kritikan dalam mengendalikan pandemik itu.

Beliau adalah orang Afrika pertama yang mengetuai agensi itu dan satu-satunya ketua pengarah yang tiada kelayakan sebagai doktor perubatan. – Agensi


Permohonan kemasukan ke Sekolah Khusus boleh dibuat mulai Ahad

BANGI, 30 Safar 1443H, Khamis – Permohonan kemasukan ke Sekolah Khusus untuk Tingkatan Satu dan Empat bagi 2022 boleh dibuat bermula Ahad ini sehingga 15 November depan.

Kementerian Pendidikan Malaysia (KPM) dalam satu kenyataan berkata, semua permohonan ke Tingkatan Satu boleh diakses melalui pautan spskt1.moe.gov.my.

Manakala permohonan ke Tingkatan Empat diakses melalui pautan spskt4.moe.gov.my.

KPM turut memaklumkan, permohonan dalam talian itu turut melibatkan Tingkatan Satu dan Tingkatan Empat bagi Sekolah Berasrama Penuh dan Sekolah Menengah Kebangsaan Agama.

Selain itu, ia turut diguna pakai untuk Tingkatan Empat bagi Sekolah Menengah Teknik dan Maktab Tentera Diraja serta Tahun Satu untuk Kolej Vokasional.

“Kita telah memperkenalkan Pentaksiran Kemasukan Sekolah Khusus (PKSK) bagi tujuan pemilihan murid untuk kemasukan ke Tingkatan Satu dan Tingkatan Empat Sekolah Khusus mulai 2021.

“Semua pemohon boleh membuat semakan pusat pentaksiran secara dalam talian bermula 1 Disember ini,” katanya, hari ini.

Sementara itu, pentaksiran bagi Tingkatan Satu pula akan bermula 17 Januari hingga 27 Januari tahun depan.

Manakala bagi Tingkatan Empat bermula 7 Februari hingga 17 Februari 2022.

Komponen yang akan ditaksir ialah kecerdasan insaniah (20 peratus), kecerdasan intelektual (70 peratus) dan artikulasi penulisan (10 peratus)

Syarat permohonan kemasukan ke Sekolah Khusus adalah warganegara Malaysia, berdaftar dalam Sistem Aplikasi Pangkalan Data Murid Kementerian Pendidikan murid tahun enam 2021 iaitu berumur 12 tahun atau lahir pada 2 Januari 2009 hingga 1 Januari 2010.


Kerajaan rancang pinda perundangan Syariah babit ‘mak nyah’ di media sosial

BANGI, 8 Jamadilakhir 1442H, Khamis – Undang-undang Syariah di negara ini dilihat masih ketinggalan khususnya tindakan terhadap lelaki yang berperlakuan seperti wanita di media sosial.

Merujuk undang-undang Wilayah Persekutuan di bawah Akta Kesalahan Jenayah Syariah, penguat kuasa agama tidak boleh mengambil tindakan semata-mata kerana individu itu seorang ‘mak nyah’ tanpa bukti pelakuannya di tempat awam atau dengan tujuan tidak bermoral.

Timbalan Menteri di Jabatan Perdana Menteri, Ahmad Marzuk Shaary berkata, atas sebab itu pihaknya mahu meminda semua undang-undang Syariah yang berkaitan secara berperingkat selari dengan perkembangan teknologi dan keadaan semasa.

“Ada dua perkara yang saya akan pastikan ia dimasukkan dalam pertimbangan untuk pindaan.

“Pertama, tukar jantina perlu dijadikan kesalahan khusus dalam undang-undang jenayah Syariah.

“Kedua, kandungan media sosial yang berkaitan dengan semua pelakuan bertentangan dengan jantina iaitu yang tidak senonoh, lucah dan jelik juga perlu dijadikan salah satu jenis kesalahan Syariah yang dilakukan secara dalam talian,” katanya dalam kenyataan.

Ahmad Marzuk berkata, pihaknya juga telah menubuhkan satu Jawatankuasa Bertindak (Task Force) bagi menangani isu lesbian, gay, biseksual dan transgender (LGBT) yang beragama Islam.

“Jawatankuasa ini dianggotai oleh lebih 20 organisasi yang berkepentingan dan sudah memulakan mesyuarat pertamanya pada Disember lepas.

“Doa dan sokongan kalian semua amatlah kami harapkan dalam usaha mengekang individu dan organisasi yang cuba mempromosi gaya hidup songsang kepada anak-anak kita,” katanya.


JAKIM tak kompromi isu sijil halal

BUKIT GANTANG, 18 Syawal 1443H, Khamis – Jabatan Kemajuan Islam (Jakim) tidak akan berkompromi dengan pensijilan halal dan akan bertindak sewajarnya, apabila menerima maklumat termasuk menggantung kilang atau loji pembuatan makanan untuk siasatan.

Menteri di Jabatan Perdana Menteri (Hal Ehwal Agama), Datuk Idris Ahmad berkata, tindakan itu perlu, memandangkan pensijilan halal Malaysia antara yang dihormati di seluruh dunia.

“Kerana itu kita serius dan tidak main-main mengenai halal. Sebagaimana yang kita sedia maklum bahawa baru-baru ini Jakim menggantung sebuah dari 16 loji yang ada di bawah pemantauan Jakim untuk siasatan,” katanya dalam sidang media pada majlis Jamuan Hari Raya Aidilfitri Jawatankuasa Pengurusan Komuniti Kampung (JPKK) mukim Trong dekat sini hari ini.

Pada 14 Mei, Jakim menggantung kelulusan loji sembelihan Thomas Foods International Lobethal, Australia berkuat kuasa serta merta, sehingga hasil siasatan yang menyeluruh diperolehi.

Ketua Pengarahnya, Datuk Hakimah Mohd Yusoff berkata pada masa sama Supreme Islamic Council of Halal Meat in Australia Inc (SICHMA), selaku badan pensijilan halal yang bertanggungjawab dalam penyeliaan halal ke atas loji sembelihan itu, akan diberi surat tunjuk sebab dan berdepan dibatalkan status badan pensijilan halal, sekiranya didapati tidak mematuhi keperluan standard dan prosedur halal Malaysia.

Tindakan itu dibuat selepas seorang lelaki dikenali sebagai ‘the Hood Man’ atau Abdullah, membuat  pendedahan bahawa loji sembelihan Thomas Foods International (TFI) Lobethal, Australia didakwa tidak mematuhi keperluan standard dan prosedur halal Malaysia.

Idris berkata, pihaknya akan menghubungi orang yang membuat laporan tersebut untuk mendapatkan maklumat lengkap.

“Penyebar video itu menggunakan nama samaran Abdulllah. Dia ada nama lain, dia dari Somalia. Kita juga sedang menghubunginya untuk mendapatkan maklumat lanjut,” jelasnya.

Dalam pada itu, mengenai jemaah haji, Idris berkata Tabung Haji telah membuat panggilan kedua pada 10 Mei lalu, untuk jemaah yang layak ke Tanah Suci nanti.

“Bagaimanapun jumlah panggilan itu saya tidak pasti, kerana panggilan itu berdasarkan mereka yang menolak tawaran daripada panggilan pertama yang ditutup pada 9 Mei lalu,” katanya.

Menurutnya, penerbangan pertama yang dijangka pada 31 Mei ini kemungkinan akan ditunda antara 3 hingga 4 Jun depan, kerana kekurangan pesawat dan perkara ini akan dikemas kini kemudian.

Malaysia memperoleh kuota 14,306 orang untuk menunaikan haji tahun ini. – Bernama